Sabah rekod 1 kluster baru tempat kerja

Sabah merekodkan satu kluster baru Covid-19 semalam iaitu kluster Kayu Patikang, yang merupakan penularan jangkitan di tempat kerja di sebuah kilang pemprosesan kayu balak di Keningau.Menteri Kerajaan Tempatan dan Perumahan Sabah Masidi Manjun berkata kes indeks bagi kluster itu ialah seorang kanak-kanak perempuan bukan warganegara berumur empat tahun yang dikesan melalui saringan bergejala di Hospital Keningau.“Saringan kontak di lapangan mendapati 16 lagi kes dengan keputusan positif RTK-Antigen semalam (10 Julai). Pada tarikh yang sama, dua lagi kes positif RTK-Antigen dilaporkan oleh Pusat Kuarantin Sementara, IPG (Institut Pendidikan Guru) Keningau melalui saringan seumpamanya.“Setakat hari ini, daripada 88 kontak yang disaring, terdapat 19 kes positif termasuk 18 kes baru,” katanya dalam satu kenyataan, malam ini.Masidi yang juga jurucakap kerajaan Sabah berkaitan Covid-19 berkata, secara keseluruhan negeri itu mencatatkan 271 kes baru semalam menjadikan jumlah kumulatif sebanyak 72,313 kes, manakala seramai 245 orang sembuh dan dibenarkan pulang, menjadikan jumlah kumulatif pesakit sembuh sebanyak 69,351 orang setakat ini.Beliau berkata seramai 1,911 pesakit sedang menerima rawatan iaitu 393 orang di hospital, Pusat Kuarantin dan Rawatan Covid-19 Berisiko Rendah (PKRC) (1,501 orang) serta pusat tahanan sementara dan penjara (17).Mengulas perkembangan Program Imunisasi Covid-19 Kebangsaan di Sabah, Masidi berkata sehingga hari ini seramai 705,178 rakyat negeri itu telah menerima suntikan vaksin menerusi program berkenaan.Daripada jumlah itu, Masidi berkata 409,445 individu adalah penerima suntikan dos pertama manakala selebihnya iaitu 295,733 orang, telah melengkapkan kedua-dua dos suntikan.Jumlah rakyat Sabah mendaftar sebagai penerima vaksin turut meningkat kepada 939,380 orang atau 34.1% dengan 5,830 daripadanya adalah pendaftaran baru yang direkodkan hari ini, katanya.


Jadikan PRU15 paku terakhir keranda politik kleptokrat

Pilihan Raya Umum Ke-14 (PRU-14) adalah satu fajar baru buat Malaysia yang ditakdirkan kecundang di pertengahan jalan.Tidak dapat disangkal lagi, ia adalah episod mendukacitakan bagi majoriti rakyat yang telah bersama-sama menumbangkan rejim kleptokrat Umno-Barisan Nasional (BN).Pun begitu, apa yang telah berlaku tidak dapat diundur semula dan tiadalah gunanya episod sedih itu terus diratapi.Sebaliknya, ia wajar dijadikan pengajaran berguna khususnya dalam kalangan pimpinan politik pembangkang.Adalah tidak adil juga untuk kita menuding jari kepada mana-mana pihak sebagai punca tunggal kejatuhan kerajaan Pakatan Harapan (PH) yang mampu bertahan selama 22 bulan sahaja.Ini kerana semua parti yang membentuk kerajaan PH ada salah dan silapnya malah ada kegelojohan dan sikap besar kepalanya. Usahlah dinafikan hakikat itu.Walau apapun yang berlaku, saintis politik yang turun ke lapangan mendapati rakyat belum kembali sepenuhnya ke pangkuan Umno-BN walaupun parti itu mendabik dada kononnya rakyat sudah merindui mereka dan menyesali kesilapan menolak parti itu pada PRU14.Sebahagian besar daripada mereka masih kekal menolak kemungkaran rejim kleptokrat Umno-BN malah jijik melihat permainan politik kluster mahkamah seperti Najib Razak dan Ahmad Zahid Hamidi yang semakin terdesak.Benar, Umno-BN menang bergaya dalam Pilihan Raya Negeri (PRN) Johor dan Melaka, tetapi ia bukanlah gambaran tepat untuk menyukat tahap sokongan masyarakat kepada mereka kerana peratusan keluar mengundi adalah rendah.Umno-BN bernasib baik apabila meraih kemenangan mudah kerana sejumlah besar pengundi yang menolak parti itu tidak mengambil bahagian dalam dua PRN itu.Umno-BN cekap memanfaatkan peluang itu dengan menggerakkan penyokong mereka melalui kekuatan jentera peringkat cawangan supaya keluar mengundi beramai-ramai.Bagi yang tidak mengundi, mereka beranggapan ia adalah proses yang sia-sia kerana sudah dapat menjangka keputusan yang bakal berpihak kepada Umno-BN.Keyakinan mereka hilang apabila melihat tiadanya kesepakatan pembangkang yang bergasak sesama sendiri berebut sokongan sehingga undi berpecah-belah.PRN Johor menzahirkan kesombongan parti politik, tidak terkecuali parti nyamuk yang bernafsu besar seperti Pejuang yang bertanding di 42 daripada 56 kerusi DUN tetapi hanya mampu mengumpul kira-kira 17,000 undi sahaja.Pun begitu, keputusan PRN Johor telah memberikan satu tamparan kesedaran kepada pimpinan politik parti penentang BN supaya menjalinkan kerjasama pada PRU15 atau terus berdepan kekalahan di tangan Umno-BN.Pimpinan politik pembangkang sudah mula bercakap tentang kerjasama walaupun ada sesetengahnya masih bersalut keegoan.Paling terkehadapan menyeru jalinan kerjasama ialah Presiden Bersatu, Muhyiddin Yassin bermula April lalu dan terbaru, ialah cadangan supaya persefahaman pilihan raya diwujudkan.Kata Muhyiddin, formula satu lawan satu yang dikemukakan oleh Bersatu adalah bersifat kerjasama atau persefahaman pilihan raya yang tidak melibatkan pembentukan satu gabungan baru parti-parti politik.Cadangan persefahaman pilihan raya yang diusulkan beliau juga mesti diasaskan kepada satu agenda bersama bagi memastikan negara tidak kembali dikuasai kumpulan kleptokrat yang disifatkan sedang “menguasai BN”.Berikutan itu, Umno yang bimbang dengan inisiatif itu memperhebatkan serangan terhadap Muhyiddin dan pada masa sama mula menekan Perdana Menteri Ismail Sabri Yaakob supaya membubarkan Parlimen dengan seberapa segera.Kelompok kluster mahkamah Umno ini sedar usaha Muhyiddin menyatukan semua parti penentang Umno-BN adalah satu gerakan yang bahaya kepada mereka.Turut tumpang semangkuk menyerang Muhyiddin ialah pemimpin pembangkang yang masih terus mendakwa beliau melakukan pengkhianatan melalui penubuhan kerajaan Perikatan Nasional (PN).Bagaimanapun, pimpinan parti utama pembangkang seperti Anwar Ibrahim dan beberapa tokoh DAP bersikap agak terbuka dan membuat ulasan yang berlapik.Jiwa besar mereka amat penting untuk menjayakan persefahaman  politik yang menuntut semua pihak mengenepikan kepentingan peribadi demi merawat negara yang semakin tenat.Sikap itu adalah petunjuk yang mereka menerima hakikat penyertaan dalam PRU15 adalah kerja sia-sia jika gagal mewujudkan kerjasama satu lawan satu.Cuma, semua parti berdepan masalah untuk membuat penjelasan kepada penyokong fanatik masing-masing.Bukan DAP dan PKR sahaja yang bermasalah dalam hal ini.Bersatu dan PAS juga sukar untuk merasionalkan kerjasama dengan PKR dan DAP kepada ahli akar umbi mereka.Pun begitu, mereka juga perlu berlaku adil kepada golongan atas pagar yang mengharapkan adanya kerjasama supaya persaingan pada PRU15 menjadi lebih “solid”, bukannya kecundang sebelum masuk gelanggang.Bukan sedikit pengundi daripada kelompok ini yang seperti sudah berputus asa dan tidak mahu mengambil tahu lagi tentang politik negara.Tetapi jika berjaya diwujudkan kerjasama merentasi parti politik pembangkang, masih ada ruang untuk menarik mereka keluar mengundi sekali gus menjadikan PRU15 sebagai sebagai paku terakhir keranda politik para kleptokrat Umno.Para kleptokrat inilah yang menjadi hantu raya, mengkucar-kacirkan politik negara sehingga menjadi kurang stabil selepas kekalahan Umno-BN pada 2018.Lantaran itu, PRU15 perlu dijadikan medan untuk menamatkan tindak tanduk meloyakan hantu-hantu raya ini buat selama-lamanya kerana jika kemenangan berpihak kepada Umno-BN, watak-watak seperti Najib dan Zahid akan kembali ke tampuk kuasa.Persoalannya, adakah kita semua sanggup melihat ia berlaku demi mempertahankan sebuah keegoan?Mustofa Hamidi adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


KDN mohon peruntukan RM10 juta rancakkan aktiviti pemulihan penagih dadah

Kementerian dalam negeri memohon peruntukan khusus RM10 juta melalui Belanjawan 2022 bagi merancakkan lagi aktiviti dan usaha mengekalkan kepulihan bekas penagih dadah di seluruh negara bagi tahun hadapan.Menterinya Hamzah Zainudin berkata ini adalah bagi membuktikan bahawa usaha pemulihan adalah tidak mustahil dan boleh dicapai, maka Agensi Antidadah Kebangsaan (AADK) telah memperkenalkan inisiatif baru dalam mengetengahkan individu yang pernah menerima rawatan dan pemulihan di agensi berkenaan.Justeru katanya pada tahun ini, seramai 30 mentor yang mencapai standard kepulihan tersendiri telah dilantik untuk menjadi “role model” kepada masyarakat untuk mencapai kejayaan yang lebih cemerlang.“Pendekatan ini secara tidak langsung bakal memberi kesedaran dan motivasi kepada individu yang sedang terlibat dengan masalah dadah untuk hadir mendapatkan rawatan secara sukarela di fasiliti yang disediakan kerajaan khususnya AADK.“Isu penyalahgunaan dadah perlu ditangani menggunakan pendekatan bersepadu, pelbagai disiplin, saling sokong menyokong dan seimbang di antara pengurangan permintaan dan penawaran,” katanya berucap pada Simposium Jawatankuasa Pemulihan Dadah Daerah dan Hari Kepulihan AADK Peringkat Kebangsaan Tahun 2021 secara maya hari ini.Selain itu, Hamzah berkata simposium hari ini juga adalah satu daripada usaha KDN melalui AADK untuk menggembleng usaha dan mengiktiraf potensi kesukarelawanan ditunjukkan oleh pemimpin komuniti, NGO, klien AADK dan bekas klien (penagih dan bekas penagih) seramai 1,500 peserta.Beliau berkata sehingga 31 Ogos tahun ini 47,863 orang menerima rawatan dan pemulihan di AADK seluruh Malaysia, membuktikan perkhidmatan berkenaan tidak terjejas ketika pandemik Covid-19, malahan penggunaan teknologi dipertingkatkan bagi memastikan penghuni mendapat akses rawatan.Hamzah berharap segala usaha kesukarelawanan dalam membantu pemulihan terus dipelbagaikan dengan menampilkan usaha lebih kreatif dan berkesan selain kefahaman kepada masyarakat harus dilakukan secara konsisten bagi memberikan kesedaran bahawa penagih dadah perlu dirawat.


Anak Trump positif Covid-19

Barron Trump, anak lelaki bongsu Presiden Amerika Syarikat (AS) Donald Trump pula dilaporkan dijangkiti Covid-19 selepas Trump dan Melania disahkan dijangkiti virus itu pada 3 Oktober lalu.Isteri Trump, Melania mengesahkan perkara itu pada Rabu dan kenyataan mengenainya dimuat naik dalam blog Rumah Putih.Agensi Anadolu melaporkan Barron pada awalnya diuji negatif tetapi hasil saringan berikutnya mendapati beliau positif Covid-19.“Ketakutan saya menjadi kenyataan. Nasib baik dia masih remaja,  kuat dan tidak menunjukkan sebarang gejala,” kata Melania.Trump ketika ditanya mengenai keadaan anaknya sebelum meninggalkan Rumah Putih untuk menghadiri kempen pilihan raya berkata, Barron berada dalam keadaan “baik-baik saja.”


SPR mula jual daftar pemilih PRN Johor

Suruhanjaya Pilihan Raya (SPR) mengumumkan daftar pemilih bagi Pilihan Raya Negeri (PRN) Johor telah mula dijual di ibu pejabat SPR Putrajaya atau di Pejabat Pilihan Raya Negeri Johor mulai semalam.Menurut SPR dalam kenyataan hari ini, menerusi peruntukan di bawah Peraturan-Peraturan Pilihan Raya (Pendaftaran Pemilih) 2002, suruhanjaya itu dibenarkan menjual daftar pemilih termasuk Daftar Pemilih Tambahan Bulan Disember Tahun 2021 (DPT BLN12/2021) dan Daftar Pemilih Induk 2021 (DPI 2021) secara salinan cetak dan softcopy.“Daftar pemilih softcopy boleh didapatkan dalam dua format berbeza iaitu Portable Document Format (PDF) atau format Microsoft Access Database (MDB) dengan kadar harga yang telah ditetapkan dan boleh dibeli melalui Ibu Pejabat SPR di Putrajaya atau di semua Pejabat PRN,” menurut kenyataan itu.Katanya, SPR sentiasa komited dalam melaksanakan tanggungjawab serta fungsi-fungsinya termasuk urusan penyediaan daftar pemilih yang kini diperakukan dan diwartakan secara bulanan.Menurut SPR, DPT BLN12/2021 telah diwartakan pada 14 Januari, manakala DPI 2021 diwartakan pada 17 Januari lepas juga boleh disemak melalui beberapa kaedah termasuk di portal rasmi SPR di https://www.spr.gov.my; aplikasi dalam talian di https://mysprsemak.spr.gov.my; aplikasi mudah alih MySPR Semak dan portal rasmi pejabat-pejabat PRN di laman http://ppn.spr.gov.my.“Di samping itu, SPR juga menyediakan kemudahan semakan dalam talian di https://myspr.spr.gov.my, bagi pemilih berdaftar yang mempunyai akaun MySPR (sebelum ini dinamakan MySPR Daftar) selain menyemak senarai nama pemilih dalam DPT BLN12/2021 bagi bahagian pilihan rayanya,” menurut SPR.SPR menegaskan bahawa pelaksanaan pendaftaran pemilih secara automatik bagi warganegara Malaysia yang telah mencapai umur 18 tahun dan ke atas adalah berdasarkan maklumat warganegara diterima daripada Jabatan Pendaftaran Negara.SPR menasihatkan semua bakal pengundi PRN Johor supaya membuat semakan maklumat pusat mengundi, saluran mengundi dan nombor bilangan mereka mulai semalam di pautan berkenaan atau hubungi 03-88927018 atau melalui aplikasi MySPR Semak.


Bekas peguam negara saman Dr Mahathir RM2.2 juta

Bekas peguam negara Mohamed Apandi Ali telah memfailkan saman menuntut ganti rugi sebanyak RM2.2 juta terhadap Dr Mahathir Mohamad dan kerajaan Malaysia yang memohon mahkamah mengisytiharkan bahawa pemecatan beliau sebagai Peguam Negara (AG) oleh bekas perdana menteri itu adalah tidak sah.Mohamed Apandi memfailkan saman itu melalui firma guaman Tetuan Shukor Baljit & Partners secara dalam talian di Mahkamah Tinggi Kuala Lumpur yang menamakan Mahathir sebagai defendan pertama dan Kerajaan Malaysia sebagai defendan kedua.Saman itu difailkan selepas Jabatan Peguam Negara (AGC) tidak memberikan maklum balas terhadap surat tuntutan Mohamed Apandi yang diserahkan pada 30 September lepas.Melalui surat itu, bekas AG tersebut meminta AGC memberikan maklum balas terhadap tuntutannya berhubung ganti rugi yang tidak dinyatakan jumlahnya dalam tempoh tujuh hari daripada tarikh ia dikeluarkan, dan jika jabatan tersebut gagal berbuat demikian, beliau akan memulakan tindakan undang-undang untuk mendapatkan remedi sewajarnya termasuk ganti rugi teladan dan punitif serta kos.Dalam penyataan tuntutannya, Mohamed Apandi yang juga bekas Hakim Mahkamah Persekutuan sebelum dilantik sebagai AG pada 2015, antara lain memohon pengisytiharan bahawa defendan pertama telah menyalahgunakan kedudukannya dan bahawa defendan pertama telah mendorong berlakunya pelanggaran kontrak antara beliau dan Kerajaan Malaysia.Beliau juga memohon mahkamah mengisytiharkan bahawa wujud kegagalan berhubung pematuhan terhadap Perkara 145 Perlembagaan Persekutuan dalam pemecatannya dan bahawa pemecatannya sebagai AG adalah tidak mengikut undang-undang, oleh itu ia adalah tidak sah.Mohamed Apandi memohon ganti rugi khas sebanyak RM2,233,599.36, ganti rugi am, ganti rugi teladan dan/atau punitif, kos dan relief lain yang difikirkan wajar oleh mahkamah.Penyataan tuntutan Mohamed Apandi menyebut bahawa melalui surat bertarikh 27 Mei 2015 daripada Ketua Setiausaha Negara, beliau dimaklumkan bahawa Yang di Pertuan Agong telah memberi perkenan terhadap pelantikannya sebagai AG yang berkuat kuasa dari 27 Julai 2015 hingga 26 Julai 2018.Bekas AG itu mendakwa pada 6 April 2018, Ketua Setiausaha Negara telah memaklumkan beliau bahawa Yang di Pertuan Agong pada 30 Mac 2018 telah memberi perkenan terhadap pelantikannya yang disambung selama tiga tahun lagi yang berkuat kuasa pada 27 Julai 2018 dan akan tamat pada 26 Julai 2021.Mohamed Apandi juga mendakwa Mahathir yang dilantik sebagai Perdana Menteri pada 10 Mei 2018 kemudian mula mengeluarkan kenyataan yang mempertikai integriti profesional beliau.“Antara lain, defendan pertama telah menyatakan bahawa beliau tidak lagi menganggap plaintif sebagai Peguam Negara bagi Persekutuan meskipun plaintif dilantik sebagai Peguam Negara yang sah oleh Yang di Pertuan Agong.“Plaintif akan merujuk semua kenyataan yang dikeluarkan defendan pertama yang telah dilaporkan di dalam media.Mohamed Apandi memohon ganti rugi khas sebanyak RM2,233,599.36, ganti rugi am, ganti rugi teladan dan/atau punitif, kos dan relief lain yang difikirkan wajar oleh mahkamah.“Defendan pertama kemudian mengarahkan Ketua Setiausaha Negara defendan kedua untuk memaklumkan arahan defendan pertama kepada plaintif agar plaintif mengambil cuti tanpa rekod selama 30 hari dari 14 Mei 2018 sehingga 14 Jun 2018,” katanya.Bekas AG itu mendakwa arahan Mahathir itu adalah tidak sah dan mendakwa bahawa di bawah Perkara 145(5) Perlembagaan Persekutuan, pada semua masa yang material, beliau memegang jawatan itu atas perkenan Yang di Pertuan Agong.Plaintif mendakwa bahawa budi bicara Yang di Pertuan Agong tidak terikat dengan nasihat Kabinet atau Menteri termasuk defendan pertama seperti yang termaktub di bawah Perkara 40(1A) Perlembagaan Persekutuan.Mohamed Apandi juga mendakwa defendan pertama telah bersikap berat sebelah dan mempunyai pandangan yang serong terhadap beliau pada semua masa yang material dan telah mengambil keputusan untuk memecatnya sebagai AG tanpa menghiraukan kuasa Yang di Pertuan Agong seperti yang termaktub dalam Perlembagaan Persekutuan.“Plaintif berhujah bahawa pada setiap masa, defendan pertama telah melayan jawatan AG dan penyandangnya sebagai seorang penjawat awam dan perlu mematuhi kehendak Perdana Menteri, jawatan yang disandang defendan pertama pada masa yang material,” katanya.Oleh itu, plaintif mendakwa defendan pertama telah menyalahgunakan kedudukannya ketika memecat beliau.


Korban banjir meningkat kepada 39, lepasi angka 2014

Jumlah korban akibat banjir di Selangor dan Pahang meningkat kepada 39 orang semalam dengan penemuan dua lagi mayat di Mentakab yang terletak di daerah Temerloh, jauh melebihi jumlah mangsa banjir 2014 yang menjejaskan lebih 200,000 orang di seluruh negara.Terdahulu, Ketua Polis Negara Acryl Sani Abdullah Sani berkata 37 kematian direkodkan dengan 10 orang dilaporkan hilang setakat semalam.Menurut Bernama, Penolong Pengarah Operasi Jabatan Bomba dan Penyelamat Pahang Ismail Abdul Ghani mengesahkan mayat seorang lelaki dan anaknya yang dilaporkan hilang selepas dihanyutkan arus deras di sebuah padang bola di Mentakab pada Selasa telah ditemui semalam.Mayat Musa Ahmad, 53, dan Mohd Airall Zikree, 10, ditemui masing-masing pada pukul 10 pagi dan 11.50 pagi.Ismail berkata mayat mangsa ditemui kira-kira 100m dari tempat mereka kali terakhir dilihat.Sementara itu, beliau berkata seorang lelaki yang dilaporkan hilang dan dikhuatiri lemas ketika mandi sungai di jambatan kereta api di Kuala Krau, Temerloh pada Rabu masih belum ditemui.Bagaimanapun, usaha mencari dan menyelamat lelaki itu sedang giat dijalankan.Angka korban di Pahang turut termasuk dua mangsa di Kuantan dan tujuh di Bentong, katanya.Kemalangan jiwa di Bentong itu terjadi akibat kenaikan paras air di dua kawasan dengan dua mayat ditemui di sebuah resort percutian manakala seorang lagi mangsa masih hilang.Selain itu, lima lagi mayat ditemui di Telemong, dengan anggota penyelamat masih menjalankan usaha mencari seorang lagi mangsa.Pada 2014, banjir yang melanda negara ketika itu dianggap sebagai bencana terburuk pernah dialami negara dalam tempoh beberapa dekad dengan 21 nyawa mangsa terkorban.


Majlis Peguam persoal klausa kontroversi dalam MoU kerajaan

Majlis Peguam Malaysia hari ini menyatakan kebimbangan terhadap klausa yang dimasukkan dalam memorandum persefahaman (MoU) yang ditandatangani oleh parti-parti yang membentuk kerajaan baru-baru ini, mengatakan ia "secara jelas bercanggah” dengan rang undang-undang anti lompat parti bagi menghalang ahli Parlimen daripada bertukar kem.
Merujuk kepada Klausa 4 dalam MoU tersebut, Majlis Peguam berkata ia dibuat berdasarkan perlembagaan parti yang menandatangani MoU dan juga parti yang menjalankan kuasa whip dan/atau mengambil tindakan tatatertib dalaman sekiranya ahli partinya tidak mengundi usul yang dikemukakan.
"Di sinilah punca masalah," katanya.
"Peruntukan yang dianggap berkait dengan 'peletakan jawatan' atau mungkin 'penyingkiran' sekiranya ahli Parlimen tidak mengundi memihak kepada usul undi percaya.”
MoU yang ditandatangani pada 16 Disember tersebut antara lain menyatakan semua parti kerajaan mesti menyokong perdana menteri dalam usul undi percaya atau rang undang-undang perbekalan dan mana-mana prosedur lain Parlimen lain yang boleh menjejaskan kesinambungan kerajaan.
Ia juga berkata parti yang menandatangani MoU bertanggungjawab memastikan ahli Parlimen mereka mengundi, selain turut menambah ahli Parlimen yang mengundi selain daripada keputusan parti akan dianggap sebagai hilang kelayakan, dan kerusi mereka akan dikosongkan.
Pemeteraian MoU itu dibuat kira-kira tiga minggu selepas Anwar Ibrahim dinamakan sebagai perdana menteri, berikutan kemelut politik yang memakan masa beberapa hari selepas Pilihan Raya Umum ke-15 (PRU15), di mana tiada gabungan utama memperoleh majoriti mudah bagi membentuk kerajaan.
Dalam kenyataannya hari ini, Majlis Peguam berkata MoU itu kelihatan seperti "hibrid" antara perjanjian keyakinan dan pembekalan bersama perjanjian antara gabungan politik.
"Perjanjian keyakinan dan pembekalan ialah apabila kerajaan minoriti dibentuk dan parti politik lain membentuk sebuah persefahaman dengan parti yang dipilih untuk mentadbir negara, di mana terdapat jaminan sokongan kepercayaan kepada kerajaan terhadap usul yang berkaitan dengan usul-usul penting seperti undi kepercayaan dan usul belanjawan, sebagai tukaran kepada dasar-dasar lain yang didesak oleh parti politik yang menyertainya.
“Memandangkan MoU ketika ini terdiri daripada parti-parti politik yang tidak mempunyai sebuah gabungan berdaftar yang kukuh, maka MoU itu gagal mencapai perjanjian gabungan rasmi secara sepenuhnya bagi meneliti pelan lima tahun dasar bersama.
"Dari perspektif perundangan dalam situasi yang dihadapi oleh demokrasi politik yang semakin berkembang di negara kita, nilai-nilai seperti kesetiaan, muhibah dan kestabilan politik boleh dicapai tanpa menjejaskan pematuhan terhadap prinsip kedaulatan undang-undang — iaitu pematuhan kepada Perkara 49A Perlembagaan Persekutuan," katanya merujuk kepada akta anti lompat parti yang menghalang ahli Parlimen bertukar parti.
Perkara 49A antara lain menyebut bahawa seseorang ahli Parlimen akan kekal sebagai ahli Dewan Rakyat sekiranya beliau dipecat daripada partinya.


CAP gesa sekat import lembu hidup dari Thailand, elak penyakit LSD

Pesatuan Pengguna Pulau Pinang (CAP) hari ini menggesa kerajaan untuk menghentikan serta merta sebarang kegiatan import lembu hidup dari Thailand susulan beberapa laporan berhubung wabak penyakit kulit yang menjejaskan lebih dari 6,000 binatang di negara itu.Ia memetik laporan yang mendakwa penyakit yang dikenali sebagai penyakit lumpy skin disease (LSD) itu telah menjejaskan lebih 6,700 lembu dan kerbau di 35 wilayah.“Penyakit ini dikenal pasti dengan demam, kelenjar yang membesar dan bengkak-bengkak pada kulit dan lendir berselaput.“Walaupun penyakit itu tidak memberi kesan terhadap manusia, LSD adalah penyakit yang menjadi punca utama negara-negara di Eropah dan Amerika Syarikat menyekat eksportnya,” katanya dalam sebuah kenyataan.Mengingatkan kedatangan sambutan Hari Raya Aidiladha, CAP berkata Jabatan Perkhidmatan Veterinar (JPV) Malaysia perlu menyekat serta merta semua import lembu dari Thailand susulan wabak penyakit yang boleh berjangkit tersebut.Ia juga menggesa JPV untuk melaksanakan siasatan bagi memastikan penyakit tersebut tidak menjangkiti haiwan ternakan sedia ada di Malaysia.“Thailand yang merupakan negara jiran terdekat kita, penyakit itu mudah berjangkit melalui nyamuk, lalat dan kutu,” katanya lagi.CAP turut menambah penyakit itu juga mungkin menyebabkan kerugian besar penghasilan susu dan daging haiwan ternakan sementara penternak akan berdepan kerugian kerana terpaksa menanggung pengurusan penyakit dan rawatan.


Umno adakan mesyuarat tergempar babit ketua bahagian

Umno mengadakan mesyuarat tergempar melibatkan Ketua-ketua Bahagian di ibu pejabat parti itu hari ini.
Mesyuarat yang dipercayai bermula 12.30 tengah hari itu dipengerusikan Presiden Umno Ahmad Zahid Hamidi dan disertai Timbalan Presiden Mohamad Hasan serta Naib Presiden Mohamed Khaled Nordin.
Antara yang dilihat di lobi Menara Dato Onn itu ialah Pengerusi Badan Perhubungan Umno Terengganu Ahmad Said, Pengerusi Badan Perhubungan Umno Sabah Bung Moktar Radin  dan Pengerusi Badan Perhubungan Umno Melaka Ab Rauf Yusoh.
Pengamal media mula berkumpul di lobi ibu pejabat parti itu seawal 11 pagi berikutan tular mesej memanggil ketua-ketua bahagian Umno hadir mesyuarat tergempar berkenaan.
Menurut mesej tersebut, Zahid dan Hasan meminta ketua-ketua bahagian menghadiri pertemuan khas berhubung satu perkara amat penting demi masa depan parti.
Sehingga kini inti pati mesyuarat itu belum dapat dipastikan.


Isu logistik, defisit kepercayaan antara punca keciciran pendidikan anak Orang Asli meningkat

Masalah keciciran pendidikan masyarakat Orang Asli pedalaman sudah lama berakar umbi walaupun pelbagai usaha dilakukan selepas lebih 60 tahun merdeka, antaranya oleh pihak kerajaan, swasta dan pertubuhan bukan kerajaan (NGO).
Sehingga ke hari ini permasalahan tersebut masih lagi membelenggu masyarakat Orang Asli. Apa puncanya dan di mana silapnya? Wartawan Bernama, Kurnia Kamarudin dan Sakini Mohd Said "berkampung" beberapa hari di pedalaman Gua Musang untuk cuba merungkai permasalahan ini.
Siri pertama daripada lima bahagian ini antaranya menyelami hati ibu bapa Orang Asli di Pos Simpor (Gua Musang) serta isu keciciran anak-anak mereka.
Di Pos Simpor, Gua Musang, Terik matahari begitu dirasakan biarpun kami berlindung di tepi rumah yang sekadar berdindingkan anyaman buluh dan berbumbungkan pelepah rumbia. Jarum jam menunjukkan hampir pukul 12 tengahari.
Dari luar rumah yang juga adalah rumah adat Orang Asli suku Temiar, Pos Simpor (Gua Musang) berkeluasan sekitar 243m persegi itu, kedengaran suara riuh perbualan kira-kira 30 orang kaum bapa, rancak berbual sesama mereka.
Namun, kerancakan suasana tiba-tiba menjadi "kaku dan sunyi" sebaik muncul susuk seorang lelaki bertubuh sederhana, berkulit agak gelap. Semua mata tertumpu pada lelaki itu yang bernama Ayel Ajib, 55. Pada awalnya beliau kelihatan tenang namun sedikit demi sedikit wajahnya berubah dan air matanya mula bergenang, dahi berkerut serta mulut terkatup rapat seolah-olah seperti menahan beban perasaan amat berat.
“Saya masih lagi trauma dan susah untuk ingat dan ceritakan kembali apa yang terjadi kepada anak saya walaupun sudah hampir lapan tahun peristiwa itu berlaku.
“Sedih, takut semua ada kerana saya terima jasad anak (tidak sempurna, rangka) dalam kotak bukan sepertimana jasad orang lain,” kata Ayel dengan suara bergetar kepada penulis ketika diminta berkongsi insiden kematian anaknya, Ika Ayel, 9, dalam satu tragedi menyayat hati pada 23 Ogos 2015.
Pertemuan kami di rumah adat itu diatur oleh wakil pemangku penghulu, Hamdan Ading, 40, yang juga Orang Asli Suku Temiar tinggal di Pos Simpor.
Anak Ayel, Ika, murid Tahun Tiga bersama enam orang  lagi rakan sekolahnya (Sekolah Kebangsaan (SK) Tohoi) pada mulanya dilaporkan hilang dan kemudiannya difahamkan lari dari asrama kerana dipercayai takut dikenakan tindakan oleh guru selepas mandi di sungai tanpa kebenaran.
Selepas hampir 50 hari operasi mencari dan menyelamat dilakukan, hanya dua pelajar sahaja ditemui hidup iaitu Norieen Yaakob, 10 dan Miksudiar Aluj, 1. Mereka berdua ditemui di tebing Sungai Perias, kira-kira 500 meter dari Pos Tohoi.
Manakala Ika dan tiga lagi murid, Haikal Yaakob, 8, Linda Rosli, 8, dan Juvina David, 7, yang kesemuanya dari Kampung Gawin dan Kampung Penad, Pos Simpor ditemui mati manakala seorang lagi pelajar, Sasa Sobrie, 8, sehingga ke hari ini masih lagi belum ditemui.
Sukar menerima kematian anaknya yang begitu tragis, Ayel yang mempunyai lima orang anak ini mengakui kemudiannya mengambil tindakan drastik dengan memberhentikan persekolahan tiga anaknya (Reney Tahun Lima, Jurey Tahun Empat dan Magroy Tahun Satu), juga murid SK Tohoi.
Malah, peristiwa hitam itu juga membuatkan Ayel bertekad untuk tidak menyekolahkan langsung anak bongsunya, Iswan Ayel yang sepatutnya ketika ini berada di Tingkatan Satu.
Tragedi malang yang menimpa tujuh (7) orang anak Orang Asli Suku Temiar itu tersebar luas di Internet dan menggemparkan seluruh negara. Ia malah mengakibatkan majoriti ibu bapa di perkampungan berkenaan bertindak memboikot serta menghalang anak mereka meneruskan sesi persekolahan.
Defisit kepercayaan dan kekeruhan hubungan antara sekolah dan ibu bapa yang menjadi polemik ketika itu tidak hanya berlaku di SK Tohoi malah turut menular kepada masyarakat Orang Asli di pedalaman lain seluruh negara.
Isu boikot sekolah ini sudah tentunya membimbangkan Kementerian Pendidikan Malaysia (KPM). Soal keciciran di SK Tohoi yang majoritinya anak-anak dari Pos Simpor bukan isu baru kerana sebelum tragedi berkenaan, kadar peratusan kehadiran murid hanya antara 75 hingga 80%.
Pelbagai cara dilakukan bagi memujuk ibu bapa agar menghantar semula anak mereka ke sekolah, namun ternyata sukar memandangkan banyak isu pendidikan di kawasan pedalaman masih lagi belum menemui titik penyelesaian.
“Saya tidak benci pendidikan cuma trauma, tetapi akhirnya terpaksa beralah. Anak-anak saya nak sangat sekolah kerana ramai kawan-kawan pergi sekolah.
“Cuma harapan sebagai bapa mangsa, tolonglah buat sekolah berhampiran dengan kampung kerana ia akan memudahkan kami untuk hantar dan lihat keadaan anak berbanding sekarang ini yang memerlukan mereka tinggal di asrama dalam umur enam tahun,” rayu Ayel.
SK Tohoi adalah sekolah paling hampir dengan penempatan mereka dengan jarak kira-kira 50 kilometer. Masa perjalanan anak-anak ke sekolah sekitar lima jam sekiranya cuaca baik dan sehingga 10 jam sekiranya hujan.
Pos Simpor adalah antara penempatan masyarakat Orang Asli paling jauh di pedalaman di Semenanjung Malaysia. Jaraknya dengan Gua Musang adalah sekitar 98 kilometer. Ia hanya boleh diakses melalui jalan balak selain udara sehingga memerlukan anak-anak bermula Tahun Satu iaitu pada usia tujuh tahun tinggal di asrama sekolah.
Terdapat 12 buah kampung di Pos ini dengan jumlah penduduk lebih daripada 900 orang iaitu Kampung (kg) Penad, Kg Sedal, Kg Sumbang, Kg Ceranok, Kg Dandut, Kg Jader Lama, Kg Pahoj, Kg Kledang, Kg Pos Simpor, Kg Halak, Kg Rekom dan Kg Tihok.
Kegagalan 3M
Hakikatnya, peristiwa tragis tahun 2015 meninggalkan kesan trauma berpanjangan sehingga menjejaskan rekod kehadiran murid dari Pos Simpor yang bersekolah di SK Tohoi berlarutan selama dua tahun.
Pemangku penghulu Pos Simpor Mohd Syafiq Dendi Abdullah, 30, memberitahu Bernama, isu berkenaan memakan masa agak panjang kerana ramai ibu bapa takut serta bimbang tragedi hitam yang menimpa anak-anak mereka.
“Lebih dua tahun masalah ketidakhadiran ini berlaku dan trauma yang dihadapi membuatkan ada yang langsung tidak bersekolah sepertimana yang berlaku pada mangsa tragedi berkenaan, Norieen dan Miksudiar. Mereka tidak bekerja kerana tiada kelulusan selain takut berjumpa orang luar.
“Trauma dihadapi begitu kuat kerana melihat sendiri depan mata rakan lain mati, ada yang mati kerana dimakan biawak dan mereka tidak mampu menolong kerana tidak larat disebabkan beberapa hari tidak makan,” katanya yang turut menambah Norieen kini berumur 17 tahun manakala Miksudiar,18.
Biarpun terdapat ibu bapa di Pos Simpor menghantar anak ke sekolah selepas banyak kali dipujuk guru sekolah, namun mereka masih dibelenggu perasaan takut.
Menurut Mohd Syafiq Dendi, runtunan hati mahu membina masa depan lebih baik anak melalui pendidikan, ibu bapa akhirnya "berkorban" dan terpaksa membuang rasa gusar itu.
Buat masa ini, tahap pendidikan paling tinggi di Pos Simpor hanyalah Sijil Pelajaran Malaysia (SPM) dengan kebanyakan mereka bekerja sama ada sebagai penoreh getah atau keluar dari kampung dan bekerja dalam sektor perkilangan juga sebagai pemandu lori.
Pemerhatian Bernama yang "berkampung" di Pos Simpor selama beberapa hari mendapati,  kebanyakan ibu bapa di sini semakin menyedari betapa pentingnya pendidikan untuk membawa mereka keluar daripada "kepompong kemiskinan".
Malah, ada yang secara terbuka mengakui menyesal menghentikan persekolahan anak mereka sehingga menyebabkan tercicir dalam pendidikan serta gagal menguasai 3M, iaitu membaca, menulis dan mengira.
Ditambah dengan pandemik Covid-19 yang melanda dunia termasuk Malaysia hampir tiga tahun lepas, "membarahkan" lagi situasi yang berlaku dalam kalangan anak-anak Orang Asli.
Tidak hanya Pos Simpor
Hakikatnya, masalah keciciran pendidikan masyarakat pedalaman Orang Asli atas sebab halangan geografi selain faktor sosioekonomi tidak hanya berlaku di Pos Simpor, malah dilaporkan berlaku di seluruh penempatan masyarakat Orang Asli pedalaman Semenanjung.
Ketua Pengarah Jabatan Kemajuan Orang Asli (Jakoa) Sapiah Mohd Nor dalam satu temu bual bertulis kepada Bernama memaklumkan, pihaknya mengenal pasti beberapa faktor keciciran pendidikan dalam kalangan anak-anak masyarakat Orang Asli.
“Secara umumnya, faktor yang mempengaruhi peratus transisi murid dari kaca mata Jakoa mahupun KPM antaranya melibatkan ekosistem sekolah, tiada ikon murid, sokongan dan dorongan ibu bapa, kegagalan Orang Asli beradaptasi dengan kaum lain dan sikap ibu bapa.
“Dari perspektif geografi, lokasi penempatan Orang Asli yang berselerak dan kebanyakannya jauh di pedalaman menyebabkan darjah aksesibiliti mereka kepada pendidikan agak rendah,” katanya.
Bekas menteri pembangunan luar bandar sebelum ini, Mahdzir Khalid pernah dipetik berkata, lebih 10% anak Orang Asli di seluruh Semenanjung dikesan tercicir daripada sistem pendidikan, antara lain disebabkan penempatan jauh dari sekolah dan ibu bapa tidak mengambil berat akademik anak-anak.
KPM pula pada November 2021 dalam jawapan yang disiarkan menerusi laman sesawang Parlimen, memaklumkan sebanyak 42.29 peratus murid Orang Asli tidak menamatkan persekolahan sehingga Tingkatan 5 bagi tahun 2021 berbanding tahun 2020, sebanyak 58.62%.
Permasalahan keciciran ini turut diakui dalam satu laporan terbitan Institusi bagi Demokrasi dan Hal Ehwal Ekonomi (IDEAS) yang dilakukan oleh penyelidik, Wan Ya Shin (SHE) bertajuk, "Education Policies in Overcoming Barriers Faced by Orang Asli Children: Education for All".
Memetik laporan berkenaan, beliau berkata, “Berdasarkan data kadar keciciran sekolah rendah ke sekolah menengah (2016 - 2018) pelajar Orang Asli dan pelajar-pelajar lain dari Kementerian Pendidikan Malaysia 2019, di sebalik pengurangan kadar keciciran pelajar Orang Asli selepas Tahun Enam, kadar keciciran mereka masih lagi tinggi berbanding kadar pelajar-pelajar lain.
“Kadar keciciran pelajar lain di peringkat kebangsaan, secara konsistennya berada bawah empat (4) peratus sementara kadar pelajar Orang Asli atas 17 peratus dan meningkat kepada 26 peratus pada tahun 2017. ”
Sementara itu, di peringkat negeri, kadar keciciran pelajar Orang Asli pada tahun 2018 begitu ketara di Kelantan dan Terengganu dan kurang ketara di Perak, Kedah dan Johor.
Berdasarkan sumber Jakoa, pada tahun 2018, kadar keciciran selepas Tahun Enam adalah paling tinggi di Kelantan dan Terengganu dengan kadar peratusan 41%, diikuti oleh Selangor dan Wilayah Persekutuan (27%), Negeri Sembilan dan Melaka (22%) dan Pahang (19%).
“Tiga negeri yang menunjukkan pencapaian terbaik adalah Johor dengan hanya satu (1) peratus kadar keciciran diikuti Perak dan Kedah, masing-masing tiga (3) peratus kadar keciciran. Perbezaan ini mungkin kerana tadbir urus sekolah di peringkat negeri dengan bimbingan serta tunjuk ajar yang disediakan di peringkat negeri dan daerah berbeza antara satu negeri dengan satu negeri yang lain.
“Mungkin juga wujud perbezaan penglibatan masyarakat sivil dan NGO dalam menyokong program pendidikan pada peringkat komuniti,” memetik laporan berkenaan.
Tiada data lengkap
Bagaimanapun, menurut Wan, kadar keciciran selepas Tahun Enam, tidak menggambarkan keseluruhan keadaan sebenar kerana data kanak-kanak yang tidak pernah ke sekolah atau tercicir tatkala di sekolah rendah atau menengah  tidak dimasukkan dalam perangkaan.
Data tersebut jelas menampakkan kebimbangan masalah keciciran pendidikan masyarakat Orang Asli dan bagi pensyarah kanan Fakulti Sastera dan Sosial Sains, Universiti Malaya (UM) Dr Rusaslina Idrus, beliau juga sepertimana Wan yang melihat ada satu lagi permasalahan yang mungkin terlepas pandang.
“Ketika ini kita hanya ada data yang keciciran dalam pendidikan, maknanya mereka pergi sekolah tetapi tidak tamatkan pelajaran atau ketinggalan, bagaimanapun, negara tidak memiliki data golongan anak umur enam, tujuh tahun yang tidak pernah bersekolah langsung,” katanya.
Beliau yang menjalankan pelbagai penyelidikan berkaitan isu Orang Asli termasuk yang terbaru bertajuk "Contextualising Education Policy to Empower Orang Asli Children" bersama dengan penyelidik, Wan, berkata data tersebut sangat penting termasuk mengenal pasti punca yang mengekang mereka tidak ke sekolah.
Isu kanak-kanak tidak memasuki alam persekolahan disebabkan tiada kemudahan asas adalah perkara serius kerana tidak memenuhi peruntukan Artikel 26 dalam Perisytiharan Hak Asasi Manusia (UDHR) dan Artikel 28 dalam Konvensyen Mengenai Hak Kanak-kanak (CRC).
Selain bertentangan dengan dasar pendidikan wajib untuk semua kanak-kanak terutamanya pendidikan sekolah rendah yang mana Akta Pelajaran 1996 sebelum ini dipinda bagi mewajibkan semua kanak-kanak warganegara Malaysia berumur enam hingga 12 tahun harus berada di sekolah.
Dalam hal ini, amat  penting Jakoa untuk memainkan peranannya dalam mengumpul data dan maklumat mengenai kanak-kanak yang langsung tidak bersekolah bagi membantu KPM merancang kaedah bersesuaian dalam memastikan tiada kanak-kanak Orang Asli terpinggir mendapat pendidikan.
Tidak boleh dipandang remeh memandangkan masalah keciciran pendidikan Orang Asli bukanlah isu baru walaupun pelbagai usaha dilakukan kerajaan, namun polemik tersebut masih lagi berlaku malah semakin membarah dengan insiden SK Tohoi dan Covid-19.
“Insiden SK Tohoi memang menjejaskan defisit kepercayaan dan hubungan mereka dengan sekolah dan berdasarkan kajian kami, diakui kampung lain turut terkesan sama membuatkan masih ramai ibu bapa merasakan sekolah bukanlah tempat yang selamat.
“Biarpun sudah pulih daripada trauma, namun isu lain yang masih membelenggu permasalahan keciciran pendidikan anak ini harus diambil perhatian jitu memandangkan mendapatkan pendidikan merupakan hak semua warganegara Malaysia,” kata Rusaslina.


Yayasan Albukhary tidak perlu merayu jika pengecualian cukai tidak dibatalkan, kata Muhyiddin

Bekas Perdana Menteri Muhyiddin Yassin mendakwa Yayasan Albukhary tidak perlu membuat rayuan berhubung pengecualian cukai sekiranya ia tidak dibatalkan oleh Lembaga Hasil Dalam Negeri (LHDN) yang merupakan agensi di bawah bidang kuasa Kementerian Kewangan.
Dalam pernyataan pembelaan terhadap saman fitnah difailkan bekas Menteri Kewangan Lim Guan Eng terhadapnya, Muhyiddin memaklumkan telah ternampak sepucuk surat daripada Kementerian Kewangan kepada Syed Mokhtar Al-Bukhary sekitar 2021.
Menurutnya surat itu memaklumkan bahawa kementerian berkenaan membenarkan rayuan yayasan tersebut terhadap keputusan LHDN yang tidak mengiktiraf pengecualian cukai dan keputusan mengenakan penalti terhadap yayasan itu.
Muhyiddin juga mendakwa ternampak surat tersebut semasa disoal siasat oleh Suruhanjaya Pencegahan Rasuah Malaysia (SPRM).
“Oleh itu, saya dibenarkan membuat inferens (anggapan) dan kesimpulan bahawa pengecualian cukai telah dibatalkan, jika tidak rayuan tidak perlu dibuat atau kelulusan diberikan oleh Kementerian Kewangan pada tahun 2021,” dakwanya.
Pengerusi Perikatan Nasional (PN) itu berkata Yayasan Albukhary sebelum ini telah diberi kelulusan pengecualian cukai oleh kerajaan terdahulu yang diterajui Barisan Nasional (BN), di bawah Seksyen 127(3A) Akta Cukai Pendapatan 1967.
“Selepas Pilihan Raya Umum ke-14, plaintif (Lim) dilantik sebagai Menteri Kewangan dari 21 Mei 2018 hingga 24 Februari 2020. Sebagai Menteri Kewangan, LHDN adalah di bawah bidang kuasa beliau (Lim) dan pengecualian cukai tidak diiktiraf oleh LHDN semasa plaintif memegang jawatan tersebut,” dakwanya.
Menurut Muhyiddin, semasa menjadi Perdana Menteri, beliau (Muhyiddin) telah menerima surat daripada Syed Mokhtar kepada Pejabat Perdana Menteri.
“Surat tersebut merayu terhadap keputusan LHDN yang tidak mengiktiraf pengecualian cukai terhadap Yayasan Albukhary yang diberikan kerajaan terdahulu yang diterajui BN serta keputusan untuk mengenakan penalti terhadap yayasan tersebut.
“Saya yang bukan Menteri Kewangan dan menteri yang bertanggungjawab terhadap LHDN, telah merujuk perkara itu dengan Menteri Kewangan ketika itu, Tengku Zafrul Abdul Aziz untuk pertimbangan dan beliau telah membenarkan rayuan tersebut,” dakwanya.
Pada 27 Mac lepas, Lim memfailkan saman terhadap Muhyiddin yang didakwa mengeluarkan tiga kenyataan memfitnah membabitkan plaintif dengan isu pembatalan pengecualian cukai ke atas yayasan itu pada 9, 11 dan 12 Mac lepas di laman Facebook milik defendan.
Laporan berhubung perkara itu kemudiannya diterbitkan oleh beberapa akhbar dan portal berita pada hari sama.
Bekas Ketua Menteri Pulau Pinang itu turut mendakwa kenyataan fitnah tersebut juga bermaksud beliau telah menyalahgunakan kedudukan dan kuasanya dengan memberi kuasa atau mengarahkan LHDN untuk mengenakan cukai dan penalti ke atas yayasan kebajikan itu, apabila ia tidak patut dikenakan cukai.


2021 bakal menjadi 2020 2.0 atau lebih buruk?

Pada sekitar Ogos 2020 kebanyakan orang di Malaysia menganggap ancaman Covid-19 berada di penghujungnya.Kalau Australia dan New Zealand boleh muncul sebagai negara kes sifar Covid-19, mengapa Malaysia tidak boleh menjadi begitu.Australia, New Zealand dan Malaysia adalah negara-negara Komanwel yang mempunyai sistem perkhidmatan kesihatan teratur.Namun Britain sendiri bertungkus-lumus masih belum berjaya mengalahkan Covid-19.Tetapi harapannya ketika itu ialah sekurang-kurangnya, apabila masuk Disember 2020, ancaman Covid-19 dapat dikawal walaupun dunia menyebut tentang gelombang ketiga dan keempat Covid-19 serta varian baru koronavirus yang muncul di Britain.Namun diharapkan pada tahun 2021, ancaman Covid-19 sudah selesai, sempadan dibuka, walaupun kehidupan adalah cara norma baru, tetapi, pengalaman tahun 2020 akan tinggal kenangan.Lebih-lebih lagi diharapkan vaksin dapat mula digunakan pada Januari 2021.Sebab itu ramai orang menjadualkan kenduri kahwin mereka pada Januari dengan harapan bahawa tahun 2021, keadaan akan menjadi normal, atau sekurang-kurangnya berada dalam fasa pemulihan yang jauh lebih baik daripada tahun 2020 dan pada tahun 2022, semuanya akan pulih sepenuhnya.Tetapi pada Disember 2020, angka kes baru Covid-19 terus naik.Ia bukan saja berlaku di Malaysia tetapi di banyak negara di dunia dengan disifatkan sebagai gelombang baru yang akan menjadi lebih buruk daripada apa yang berlaku sebelum ini.Adakah tiada harapan pemulihan pada tahun 2021?Adakah tahun 2021 merupakan 2020 2.0 atau lebih buruk lagi?Apa yang pelik, pihak berkuasa membenarkan rentas daerah dan negeri.Maka banyaklah kluster baru yang memburukkan lagi keadan.Ramai orang pergi melancong, balik kampung dan buat kenduri,Sungguhpun begitu, Ketua Pengarah Kesihatan Dr Noor Hisham Abdullah menyeru orang ramai supaya duduk di rumah dan hanya keluar bila betul-betul perlu.Hanya di rumah seratus peratus selamat daripada Covid-19.Jadi mana yang betul, seruan beliau atau kebenaran merentas daerah dan negeri.Keluar rumah, makan ramai-ramai di kedai, menghadiri kenduri, melancong dan balik kampung bukanlah suatu keperluan.Mereka tahu risiko yang diambil. Ternyata akibatnya, mereka turut menyumbang angka kes baru.Kemudian, dua munggu sebelum tahun 2020 berakhir, Noor Hisham berkata, mereka mencadangkan supaya diadakan perintah kawalan pergerakan untuk mendatarkan lengkungan.Jelas bahawa bagi kementerian kesihatan, keadaan Covid-19 amat buruk hingga memerlukan PKP.Tahun 2020 akan berlanjutan pada 2021.Sepanjang tahun 2020, dalam kolum ini, beberapa kali penulis menyebut mengenai keutamaan negara wajar ditumpukan kepada menangani Covid-19.Bukan soal politik atau ekonomi.Tetapi umumnya rakyat kurang faham mengenai sifat virus dan hakikat kebarangkalian matematik yang menyebabkan angka kes baru meningkat.Bukan saja rakyat tidak cukup disiplin tetapi pemimpin-pemimpin negara juga tidak menunjukkan teladan yang baik.Dari PKP yang awal sampailah ke hujung tahun selepas Pilihan Raya Negeri Sabah, apa yang boleh dirumuskan ialah Malaysia tidak cukup berdisiplin untuk meletakkan perang melawan Covid-19 sebagai keutamaan.Apabila krisis kesihatan tidak diatasi, maka ia akan merebak menjadi krisis ekonomi, diikuti dengan krisis politik dan akhirnya krisis sosial.Perkara ini berlaku di negara ini sepanjang tahun 2020.Paling ketara ialah krisis politik yang menjejaskan tumpuan untuk melawan Covid-19.Apabila masuk 2021 dan dilaksanakan PKP bersasar, ia menunjukkan bahawa tahun ini masih belum nampak sebagai tempoh pemulihan.Sememangnya disebut bahawa PKP ini hanyalah dua minggu.Tetapi suntikan vaksin belum bermula sedangkan banyak negara sudah memilikinya, termasuk Singapura dan Indonesia.Proses suntikan untuk bilangan penduduk ke tahap berkesan mengambil masa yang lama.Tetapi sekurang-kurangnya bagi mereka, harapan pemulihan sudah ada bagi tahun 2021.Malaysia akan hanya memulakan suntikan vaksin pada Mac ini.Ketua pengarah kesihatan pula kata, untuk mendatarkan lengkungan pada kadar sedia ada akan memerlukan PKP selama 12 minggu.Iaitu tiga bulan sampai Mac.Dua minggu tidak cukup.Darurat untuk lawan Covid-19 pula adalah sampai Ogos, atau dipercepatkan jika wabak ini dapat diatasi.Maknanya tahun 2021 sudah tidak berbeza daripada 2020.Ada orang ramai mengeluh kerana usaha menangani Covid-19 ini memakan masa lama.Mereka merindukan zaman sebelum Covid-19. Bebas keluar ke mana saja termasuk melancong di negara.Bebas melakukan kerja tanpa halangan. Bebas pergi surau dan masjid.Tetapi banyak orang lupa kehidupan tidaklah sentiasa selesa tanpa masalah.Generasi sekarang hidup senang dan makmur hinggakan lupa bahawa bencana boleh berlaku pada bila-bila masa.Kalau generasi terdahulu pernah melalui darurat melawan komunis dan Perang Dunia Kedua, penderitaan yang mereka hadapi itu jauh lebih berat daripada Covid-19.Peperangan pula mengakibatkan banyak kematian.Darurat melawan komunis bermula dari tahun 1948 hingga 1960.Daripada masih menjadi tanah jajahan hinggalah merdeka.Sepanjang waktu itu diadakan dua pilihan raya, pada tahun 1955 iaitu sebelum merdeka, dan 1959, selepas merdeka.Selama 13 tahun, kehidupan rakyat adalah susah.Diancam komunis dan terpaksa mematuhi peraturan-peraturan termasuk perintah berkurung.Juga mereka terpaksa berpindah dari rumah asal apabila diarahkan supaya tinggal di kampung-kampung baru yang berpagar kawat berduri.Darurat melawan komunis sebenarnya adalah peperangan.Banyak kematian dalam kalangan tentera dan komunis, begitu juga orang awam.Ada kawasan hitam dan putih. Ia merupakan kesusahan bagi rakyat dan ketika ia berlaku tiada siapa dapat menjangkakan bila ia akan berakhir.Sebelum itu rakyat Malaya, Sarawak dan Borneo Utara juga melalui kesusahan Perang Dunia Kedua.Daripada pendaratan tentera Jepun di Kelantan pada Disember 1941 hingga apabila mereka meletak senjata pada September 1945 di Pulau Pinang.Ada generasi yang melalui kedua-duanya, pendudukan Jepun dan darurat.Walaupun perang penaklukan Jepun ke atas Malaya bermula pada Disember 1941 dan berakhir pada hujung Januari 1942, tetapi pemerintahan dan pentadbiran penjajah itu penuh dengan penderitaan dan kekejaman.Anggota generasi yang melalui kedua-duanya kini sudah banyak yang tiada.Selepas merdeka, Malaysia menjadi lebih tenang, aman dan makmur.Konfrontasi dan Peristiwa 13 Mei tidaklah berpanjangan dan tidak meluas.Lapisan generasi hari ini pun tidak melalui kesusahan zaman Konfrontasi dan Peristiwa 13 Mei.Selepas tahun 1970-an, negara bertambah maju dan makmur. Pendapatan meningkat.Sistem ekonomi dan kemajuan teknologi membolehkan generasi hari ini melancong keluar negara dengan harga murah, suatu nikmat yang generasi terdahulu tidak dapat kecapi.Keadaan menghadapi Covid-19 waktu ini mungkin dirasakan pembaziran masa bagi generasi hari ini, yang mana kehidupan mereka terjejas.Sama ada tahun 2021 dan dekad 2020-an akan bertambah baik, ia masih terbuka dan tidak diketahui kesudahannya.Semua orang mengharapkan keadaan akan bertambah baik.Apa yang boleh dilakukan ialah meningkatkan ketabahan, menambah ilmu pengetahuan dan mengasah kemahiran hidup dalam menghadapi keadaan mencabar.Kehidupan mesti diteruskan dengan setiap generasi menghadapi cabaran masing-masing.


Persoalan timbul berhubung pinjaman setengah billion ringgit AirAsia daripada kerajaan

Pinjaman berjumlah setengah billion kepada syarikat penerbangan bermasalah AirAsia menggunakan kemudahan kredit kerajaan menimbulkan persoalan dalam kalangan pemerhati industri penerbangan.Pada Oktober tahun lalu, AirAsia mengumumkan ia menerima kelulusan 80% jaminan pinjaman sebanyak RM500 juta dari Danajamin Nasional Berhad (Danajamin), sebuah badan penjamin kewangan di bawah Bank Pembangunan Malaysia yang dimiliki kementerian kewangan.Kelulusan pinjaman kepada AirAsia, sebuah syarikat penerbangan tambang murah diketuai Tony Fernandes diumumkan kurang dari enam bulan selepas bank tersebut menamakan Nazir Razak yang merupakan bekas pengerusi CIMB Group dan adik kepada bekas perdana menteri Najib Razak sebagai pengerusi barunya.Skim pinjaman tersebut diperkenalkan oleh bekas perdana menteri Muhyiddin Yassin, susulan Covid-19, ia adalah salah satu usaha kerajaan untuk menyediakan bantuan modal bagi membantu syarikat yang teruk terjejas akibat pandemik.Nazir Razak adalah pengerusi Bank Pembangunan Malaysia yang memiliki anak syarikat Danajamin Nasional Bhd. Gambar: BernamaNamun, apa yang menimbulkan persoalannya adalah bagaimana pinjaman besar itu diluluskan walaupun AirAsia diklasifikasi sebagai PN17, yang merujuk “Practice Note 17/2005”, sebuah dokumen yang dikeluarkan Bursa Malaysia bagi melabel syarikat tertentu yang menghadapi masalah kewangan.Sebuah syarikat yang diklasifikasi sebagai PN17 juga turut disyaratkan untuk menyerahkan pelan penstrukturan semula kepada Suruhanjaya Sekuriti (SC).Pada 13 Januari, AirAsia diklasifikasikan sebagai PN17 apabila Bursa Malaysia menolak rayuannya untuk melanjutkan tempoh pelepasan selama 18 bulan yang berakhir pada 7 Januari 2022.Seorang penganalisis penerbangan berkata setakat ini tiada tanda syarikat penerbangan itu akan kembali pulih daripada impak pandemik.Menurut Shukor Yusof, keadaan ini berlaku ekoran susulan kemunculan varian Omicron yang walaupun tidak seteruk Delta, tetap memberikan impak kepada perniagaan.“Sepatutnya kerajaan meletakkan syarat ketika meluluskan sumbangan Danajamin dan menerima ‘manfaat’ dari AirAsia sebab duit itu juga merupakan duit rakyat,” kata Shukor yang merupakan bekas penganalisis Standard & Poor yang mempunyai pengalaman luas selama dua dekat dalam sektor penerbagangan kepada MalaysiaNow.Beliau berkata kerajaan boleh meletakkan tempoh enam bulan untuk AirAsia buktikan mereka mampu keluar dari status PN17 dan pastikan operasi semakin pulih.Shukor berkata, walaupun tiada masalah untuk kerajaan meluluskan dana tersebut, perkara yang paling membimbangkan pada masa ini adalah berkaitan hala tuju AirAsia yang kini dilihat semakin hilang arah.Menurutnya, walaupun AirAsia melaksanakan pelbagai inisiatif seperti menceburi bidang perniagaan lain, ia dikhuatiri hanya akan menambah kepada tekanan kewangan yang kini dilihat semakin kritikal.AirAsia sebelum mencatatkan kerugian bagi dua tahun kewangan (FY) terakhir apabila merekodkan kerugian bersih RM283 juta pada FY 2019 dan RM5.89 bilion pada FY 2020.“Dalam keadaan mencabar ini, mereka melibatkan diri dalam urusan perniagaan yang tiada kaitan dengan penerbangan seperti e-hailing, dron, penghantaran makanan dan sebagainya.”Shukor turut merujuk kenyataan Tony Fernandes sebelum ini yang menyatakan AirAsia akan menjadi syarikat pelaburan.“Jika ini sememangnya benar, maka kerajaan tidak patut bantu,” katanya dan menambah “niat” Danajamin adalah untuk perkukuhkan kewangan syarikat bagi operasi penerbangan.AirAsia turut menerima kecaman melibatkan isu bayaran balik kepada pelanggan susulan pembatalan penerbangan akibat penutupan sempadan di peringkat global disebabkan pandemik.Sebaliknya, syarikat itu berkata ia akan mengeluarkan kredit kepada penumpang-penumpang penerbangannya yang terjejas.Walaupun menerima rungutan daripada pelanggan, Fernandes mengumumkan rancangan untuk memperluas cakupan perniagaan AirASia termasuk pelancaran aplikasi “super app”.Namun Shukor tidak yakin dengan perancangan AirAsia tersebut.“Walaupun perniagaan baru menerusi pelancaran Super App AirAsia dijangka mampu meraih pendapatan kepada kumpulan, ia tidak sama seperti hasil yang diraih menerusi perniagaan penerbangan,” katanya.Namun begitu, Shukor turut bersetuju dengan tindakan kerajaan membantu AirAsia menerusi Danajamin memandangkan syarikat penerbangan itu memberi sumbangan signifikan kepada ekonomi negara sebelum penularan Covid-19.“AirAsia menyumbang kepada ekosistem penerbangan di Malaysia dan mereka memainkan peranan penting membawa masuk sejumlah besar pelancong ke negara sebelum Covid-19.“Jika kerajaan tak bantu, ada kemungkinan syarikat ini akan berdepan masalah yang lebih besar seperti digantung atau muflis dan ini akan merumitkan lagi keadaan kerana AirAsia bersangkut paut dengan rangkaian bekalan seperti industri pelancongan dan industri perhotelan.”Namun begitu, Shukor berpendapat AirAsia, seperti syarikat penerbangan lain, akan berdepan kesukaran untuk menggembalikan operasi penerbangannya memandangkan penularan Covid-19 masih merupakan ancaman utama di peringkat global.“Walaupun diklasifikasikan sebagai PN17, AirAsia tetap mempunyai ruang untuk mengatasinya jika mereka dapat buktikan kepada Bursa Malaysia dan pelabur bahawa syarikat itu mampu membiayai operasi sekiranya berjaya meraih sokongan kewangan dari mana-mana pihak,” katanya.Sebelum ini, Fernandes berkata beliau tetap optimis dan yakin syarikat penerbangan itu mampu mencatatkan keuntungan semula selepas melalui 16 bulan tanpa sebarang penerbangan.Fernandes turut menyatakan AirAsia kini sedang merangka pelan untuk menyelaraskan situasi kewangan bagi menangani status PN17.Malah, AirAsia juga meraih lebih RM2.5 bilion setakat ini menerusi aktiviti pengumpulan dana termasuk penempatan persendirian sebanyak RM336.48 juta pada suku pertama 2021.Selain itu, AirAsia turut meraih RM974.51 juta lagi melalui terbitan hak boleh ditolak daripada sekuriti hutang Islam tidak bercagar boleh tukar boleh tebus (RCUIDS) untuk tempoh 7 tahun dan merancang untuk meraih modal tambahan sehingga RM400 juta pada tahun ini.


Perundangan baru UK benarkan sekatan ke atas organisasi, individu Rusia

London sedang menggubal draf undang-undang yang akan membolehkan sekatan dikenakan ke atas mana-mana organisasi dan individu Rusia, kata Setiausaha Luar United Kingdom (UK) Liz Truss pada Ahad. “Kami hanya boleh mensasarkan syarikat yang terlibat secara langsung menggugat kestabilan Ukraine. “Kami mahu meningkatkan sekatan terhadap mana-mana syarikat yang berpihak dengan Kremlin, dan rejim di Rusia akan menjadi sasaran,” Sputnik memetik Truss sebagai berkata dalam temu bual untuk stesen penyiar UK Sky News. Beliau menambah bahawa “tiada tempat persembunyian buat golongan kaya raya yang berpihak kepada Putin (Presiden Rusia Vladimir Putin), bagi syarikat Russia yang menyokong negara Rusia”. Draf undang-undang mengenai sekatan yang lebih tegas ke atas Rusia dijangka dibentangkan di Parlimen UK pada Isnin. “Ia pasti tidak mudah buat Rusia,” katanya. Truss menambah bahawa London tidak menolak kemungkinan bahawa harta golongan kaya raya Rusia di ibu negara UK mungkin dirampas, sebagai sebahagian daripada sekatan lebih tegas terhadap Rusia sekiranya keadaan di sekitar Ukraine bertambah buruk ekoran ancaman Rusia untuk menyerang negara itu. Ketika menjawab soalan bahawa sekatan itu mungkin menjejaskan pelabur British, Truss berkata bahawa “kebebasan dan demokrasi” adalah “lebih penting daripada isu kewangan”.


Isu hartal doktor kontrak antara tumpuan Dewan Rakyat hari ini

Isu perjawatan tetap kepada doktor kontrak dan langkah kerajaan dalam menghadapi gelombang kedua Hartal Doktor Kontrak antara tumpuan pada persidangan Dewan Rakyat hari ini.Menurut Aturan Urusan Mesyuarat menerusi laman web rasmi Parlimen, isu berkenaan diajukan Anwar Ibrahim (PH-Port Dickson) kepada menteri kesihatan pada sesi waktu pertanyaan menteri.Dalam pada itu, Wan Hassan Mohd Ramli (PAS-Dungun) pula minta menteri kanan kerja raya menyatakan persediaan kementerian dalam mengenal pasti jalan dan cerun yang berpotensi runtuh bagi menghadapi musim tengkujuh dalam masa terdekat ini, terutamanya di negeri-negeri Pantai Timur.Pada sesi yang sama juga, menteri sains, teknologi dan inovasi dijangka menjawab soalan Hasan Arifin (BN-Rompin) yang ingin tahu mengenai eksport tenaga hidrogen ke luar negara bagi 2020 hingga Jun 2021 serta langkah kementerian bagi memperkukuh industri itu.Usai sesi tersebut, persidangan berkenaan bakal tertumpu kepada soalan Rohani Abdul Karim (GPS-Batang Lupar) yang meminta menteri kanan pendidikan menjelaskan langkah pemantauan bagi memastikan murid yang tidak dapat mengikuti kaedah pembelajaran secara dalam talian khususnya murid tahap satu untuk menguasai kemahiran membaca, menulis dan mengira (3M) dengan lebih baik.Sementara itu, Ahmad Jazlan Yaakub (BN-Machang) bertanya kepada menteri pengajian tinggi tentang jumlah peratusan kadar kebolehpasaran graduan yang tamat pengajian pada 2019 hingga 2021.Persidangan Dewan Rakyat yang memasuki hari ke-10 hari ini akan diteruskan dengan sesi perbahasan Rang Undang-Undang Perbekalan 2022 (Bajet 2022).Rang undang-undang itu yang dibentangkan Menteri Kewangan Tengku Zafrul Tengku Abdul Aziz pada 29 Oktober telah dibahaskan 64 ahli Parlimen, setakat semalam.Menurut takwim Dewan Rakyat, perbahasan rang undang-undang itu di peringkat dasar akan diadakan hingga Khamis ini sebelum sesi jawapan menteri berkaitan bermula 15 November.Dewan Rakyat akan bersidang hingga 16 Disember.


Siapa bertanggungjawab kendali bantuan banjir?

Banjir kilat yang melanda Lembah Klang sehingga berlaku banjir di beberapa kawasan terutamanya di negeri terkaya Selangor menyebabkan ramai yang meluahkan rasa kecewa terhadap kerajaan negeri dan persekutuan disebabkan kelewatan menyelamatkan mangsa yang terkandas.Paras air yang meningkat secara mendadak selepas hujan lebat berterusan selama beberapa hari menyaksikan kawasan perumahan seperti di Taman Sri Muda di Shah Alam ditenggelami air hingga menyebabkan penghuni terpaksa “bermalam” di bumbung rumah mereka, menambahkan lagi kekecewaan yang diluahkan di media sosial seperti Twitter dan Facebook.Agensi Pengurusan Bencana Negara (Nadma) antara yang dipersalahkan pengguna internet selepas sebuah portal melaporkan agensi itu menghalang Angkatan Tentera Malaysia (ATM) untuk mengerakkan aset bagi menyelamatkan mangsa banjir.Bagaimanapun dakwaan itu dinafikan Nadma sebelum ini.Ketua Pengarah Nadma Aminuddin Hassim berkata, individu atau agensi yang bertanggungjawab apabila berlakunya banjir berbeza mengikut kapasiti bencana itu sendiri.Katanya apabila banjir berlaku melibatkan lebih dari satu negeri, maka misi bantuan banjir akan diketuai oleh perdana menteri yang akan mempengerusikan Jawatankuasa Pengurusan Bencana Pusat manakala sekretariatnya ialah Nadma.“Sekiranya perdana menteri tiada, maka Nadma akan membuat keputusan secara langsung,” katanya kepada MalaysiaNow.“Jadi kita akan arahkan panglima angkatan tentera untuk siapkan mekanisme, polis akan diminta dirikan pusat operasi di setiap kawasan bencana dan memastikan segalanya siap dan sedia untuk beroperasi.”Aminuddin berkata, persiapan menghadapi bencana banjir di peringkat pusat sebenarnya sudah dilakukan sejak 13 September lalu apabila Perdana Menteri Ismail Sabri Yaakob mempengerusikan Jawatankuasa Pengurusan Bencana Pusat.“Ini bermaksud PM sudah tentukan apakah persiapan yang hendak kita laksanakan, berapa banyak petugas yang bersdia dan di mana pusat pemindahan sementara, di mana tempat kumpul makanan dan apakah peranan Jabatan Kesihatan Negeri dan sebagainya,” katanya.“Jadi semua agensi dah tahu peranan masing-masing pada tarikh tersebut.“Di sini juga ada jabatan teknikal seperti Jabatan Meteorologi Malaysia (MetMalaysia) yang menyatakan bahawa akan ada monsun Timur Laut atau lebih dikenali sebagai musim tengkujuh bermula November hingga Mac.”Menurut Aminuddin, dalam tempoh 13 September hingga November, semua kerajaan negeri sewajarnya perlu aturkan mesyuarat pengurusan bencana masing masing untuk membuat penilaian risiko.Menerusi langkah ini katanya, pihak berkuasa dapat membuat jangkaan bagaimana bencana itu akan berlaku, dan semakan kekuatan pegawai dan anggota serta aset seperti bot dan lori untuk dikerahkan ketika musibah berlaku.“Dalam situasi ini, semua agensi akan lapor kepada perdana menteri, sekiranya PM tiada, maka mereka akan lapor kepada Nadma,” katanya.Mengulas mengenai banjir besar yang menyebabkan beberapa kawasan di Selangor “lumpuh”, Aminuddin berkata pihaknya dimaklumkan oleh pegawai daerah (DO) mereka sudah bersedia namun tidak mempunyai aset yang mencukupi.Menurutnya, peristiwa ini harus dijadikan pengajaran untuk negeri-negeri yang merasakan tiada ancaman ketara oleh kejadian banjir.“Kita pun sedia tahu perubahan iklim sudah mula dirasai dan semakin menjadi kebimbangan utama,” katanya.“Insiden banjir lumpur di Gunung Jerai, Kedah merupakan antara petanda perubahan cuaca luar biasa pada tahun ini.”PengajaranMengulas lanjut, Aminuddin mengingatkan semua pihak supaya mengambil pengajaran susulan kesan banjir di Selangor dan terus memantapkan persediaan pada masa hadapan.“Apabila Jawatankuasa Pengurusan Bencana bersidang pada 13 September, ada ruang untuk mereka membuat persiapan sewajarnya.“Kita turut menjalankan simulasi jika berlaku senario tertentu supaya dapat bertindak balas dengan cepat,” katanya dan menambah Pahang, Terengganu dan Kelantan antara negeri yang kerap membuat simulasi tersebut.Aminuddin turut menjelaskan apabila berlaku banjir pada skala kecil seperti di satu daerah sahaja, maka DO diberi tanggungjawab untuk mengetuai Jawatankuasa Pengurusan Bencana Daerah dan menggerakkan mekanisme di bawahnya.“DO akan arahkan polis untuk menyediakan bilik gerakan, Angkatan Pertahanan Awam pula aturkan bilik sekretariat dan responden untuk bantuan dan segalanya,”Namun begitu, Aminuddin berkata, apabila berlaku banjir melibatkan lebih dari satu daerah dalam negeri tersebut, maka setiausaha kerajaan negeri (SUK) selaku pengerusi Jawatankuasa Pengurusan Bencana Negeri akan mengetuainya.Katanya, menteri besar atau ketua menteri boleh mengetuai misi bantuan banjir, namun beban tanggungjawab akan tetap dipikul oleh SUK.“Polis, tentera, Jabatan Kerja Raya (JKR) dan Jabatan Pengairan dan Saliran (JPS) adalah penjawat awam, jadi ketua penjawat awam ialah SUK,” katanya.


Kes harian turun bawah 6,000 jangkitan, 5 lagi terkorban

5,899 kes baru Covid-19 direkodkan hari ini menjadikan jumlah keseluruhan sebanyak  4,415,101 kes.Sebanyak 8,434 pesakit turut dilaporkan sembuh, menjadikan jumlah keseluruhan kes sembuh sebanyak 4,291,447.Ketika ini 88,184 kes aktif direkodkan, dengan 86,284 atau 97.8% daripadanya sedang menjalani kuarantin kendiri.Dalam pada itu, 159 (0.2%) kes kini berada di pusat kuarantin sementara 1,649 (1.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 92 kes dan 61 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 52.7% dengan kes Covid-19 merangkumi 12.1%.Lima korban akibat wabak itu turut dilaporkan, termasuk empat kes kematian sebelum tiba ke hospital.Setakat ini, kes keseluruhan kematian adalah sebanyak 35,470 orang.


Najib mohon kemuka bukti lanjut batalkan perbicaraan kes SRC

Najib Razak memfailkan permohonan untuk mengemukakan bukti lanjut kepada Mahkamah Persekutuan bagi membatalkan keseluruhan perbicaraan kes penyelewengan dana SRC International Sdn Bhd berjumlah RM42 juta yang mendapati beliau bersalah atas tujuh pertuduhan.Peguam utama Najib iaitu Muhammed Shafee Abdullah berkata bukti yang ingin dikemuka adalah berkaitan dengan penemuan baru-baru ini bahawa hakim perbicaraan Mohd Nazlan Mohd Ghazali pada 2006 merupakan peguam am dan setiausaha syarikat bagi Kumpulan Maybank yang bertanggungjawab secara keseluruhan terhadap pengurusan serta pentadbiran semua jabatan undang-undang dalam syarikat itu.“Bukti lanjut yang ingin dikemukakan yang diambil secara kumulatif mengesahkan bahawa hakim Nazlan telah terlibat dan/atau mempunyai pengetahuan mengenai peranan Maybank Investment dalam menasihati penubuhan SRC dalam memikul tanggungjawab beliau sebagai peguam am dan setiausaha syarikat Maybank.“Hakim Nazlan, berdasarkan kedudukan beliau dan penugasan fungsinya, perlu bertanggungjawab bagi keseluruhan pengendalian semua perkara undang-undang dalam syarikat itu. Kumpulan Maybank adalah termasuk Maybank Investment dan Bina Fikir Sdn Bhd.“Dalam apa jua keadaan, Hakim Nazlan akan memiliki pengetahuan sebenar mengenai tugas menasihati berhubung isu SRC atau sekurang-kurangnya beliau dianggap memiliki pengetahuan yang konstruktif berdasarkan jawatan beliau,” katanya dalam sidang akhbar hari ini.Shafee berkata beberapa dokumen yang baru-baru ini dibawa kepada perhatian mereka mendedahkan bahawa Maybank Investment Bank Bhd adalah badan yang bertanggunjawab mencadangkan penubuhan SRC International dan Maybank Investment melalui bahagian penasihat strategik milik penuhnya, Bina Fikir, telah ditugaskan melakukan penyelidikan dan perkara nasihat berkaitan penubuhan SRC.“Penglibatan Maybank melalui Maybank Investment dan Bina Fikir dalam penubuhan SRC tidak pernah dibangkitkan oleh pendakwaan pada mana-mana peringkat perbicaraan kes itu dan tiada saksi daripada Maybank, Maybank Investment serta Bina Fikir Sdn Bhd dipanggil atau ditawarkan oleh pendakwaan,” katanya.Pada 29 April lepas, Mahkamah Persekutuan telah menetapkan 10 hari dalam bulan Ogos untuk mendengar rayuan terakhir Najib terhadap sabitan dan hukuman penjara bagi kesalahan menyeleweng RM42 juta dana SRC International.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan itu.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, sebulat suara menolak rayuan Najib terhadap keputusan Mahkamah Tinggi pada 28 Julai 2020.


Penggiat filem bimbang SOP penggambaran terlalu ketat

Industri filem adalah antara sektor seni kreatif yang teruk terjejas akibat sekatan pergerakan penuh yang dilaksanakan di seluruh negara bagi membendung penularan pandemik Covid-19.Akibat beberapa kali perintah kawalan pergerakan dikuatkuasakan, penggiat industri filem dalam negara yang dianggap sebagai industri tidak perlu terpaksa berdepan kesukaran ekoran dilarang beroperasi dan menjalankan penggambaran.Kerugian akibat pandemik yang ditanggung sektor itu juga tinggi, menurut Timbalan Pengerusi Finas Norman Abdul Halim, anggaran kerugian dialami industri hiburan melebihi RM100 juta. Bahkan industri pawagam mengalami kerugian sekitar RM2 juta sehari.MalaysiaNow sempat menemubual beberapa penggiat filem yang kini sukar menjalankan penggambaran sehingga menjejaskan pendapatan mereka.Kru Lumatic Films, Hafiz Chin, 34 berkata beliau kini dalam mod bertahan hidup bagi menyara dua orang anak dan isteri.“Bukanlah tidak ada kerja langsung, ada juga kerja suntingan untuk satu telemovie yang sempat kami ‘shoot’ sebelum darurat (lockdown) tempoh hari,” katanya ketika dihubungi.Ditanya apakah beliau gembira dengan keputusan kerajaan baru-baru ini yang membenarkan penggambaran dilakukan pada Fasa Dua.Hafiz menyatakan, keputusan tersebut sedikit sebanyak melegakan, namun, selepas menyemak prosedur operasi standard (SOP) yang ditetapkan KKMM itu, beliau berkata semua SOP itu sangat menyusahkan.“SOP yang dikeluarkan kementerian nampaknya terlalu ketat, seolah-olah macam tak bagi kami buat penggambaran pula” katanya yang menetap di Cyberjaya.Hafiz Chin (berdiri dua dari kiri) bersama kru Lumatic Films yang diketuai Nik Amir (berdiri dua dari kanan).Berdasarkan SOP dikeluarkan kementerian komunikasi dan multimedia pada 22 Julai lalu, penggiat filem tidak dibenarkan melakukan penggambaran di kawasan yang dikategorikan terlarang seperti di perumahan, penempatan dan perindustrian.Termasuk tenaga produksi yang minimum, deklarasi kesihatan dengan dua dos vaksin, penggambaran hanya boleh dibuat di lokasi Fasa Dua sahaja.Lumatic Films adalah syarikat produksi bawah kelolaan pengarah muda Nik Amir Mustapha. Sebelum ini, Nik pernah mengarahkan filem seperti KIL dan Terbaik Dari Langit.Sementara itu, pengarah dan pelakon Megat Shahrizal pula berterima kasih dengan kebenaran yang ditetapkan Finas namun dakwanya ia tidak akan menyelesaikan masalah.“Tetapi kita harus sedar bahawa SOP ini adalah penyelesaian jangka pendek untuk memastikan kelangsungan hidup pekerja produksi, pelakon dan kru,” kata pengarah Syawal Mencari Cinta.“Penyelesaian jangka panjang harus menjadi langkah seterusnya. Cadangan pertama saya adalah semua stesen (televisyen) menyemak semula kadar bayaran mereka.”Bagi pengarah telemovie Kampung People, Wan Hasliza Wan Zainuddin pula SOP sepatutnya diumumkan bulan lalu lagi, bukannya sekarang.“Saya rasa sedih. SOP ini sepatutnya dilaksanakan pada 1 Jun lalu dan bukannya sekarang apabila kes jangkitan harian sangat teruk. Jadi apa gunanya kuarantin selama dua bulan?.”Selain SOP yang diumumkan melalui Finas, KKMM juga sedang giat menggesa agar suntikan vaksin kepada para pekerja industri kreatif dipercepatkan.Menterinya, Saifuddin Abdullah berkata beliau yakin proses vaksinasi kepada pekerja industri dapat diberikan secepat mungkin agar mereka dapat bekerja semula.


Teliti perbelanjaan, jangan ‘panik’ keluar akaun 1 KWSP, kata badan pemikir

Putrajaya perlu membuat perancangan teliti sebelum menyalurkan bantuan kepada golongan yang memerlukan, kata badan pemikir menjelang pembentangan Belanjawan 2021 minggu ini.Badan pemikir Emir Research dalam satu kenyataan berkata, negara sedang berdepan dengan situasi yang tidak dijangka dan belum pernah berlaku sebelum ini, atas sebab itu tindakan panik seperti pengeluaran jumlah besar akaun Kumpulan Wang Simpanan Pekerja (KWSP) tidak digalakkan.“Mereka yang mempunyai celik kewangan yang rendah boleh merosakkan jaminan keselamatan sosial dan masa depan mereka sendiri,” kata Ameen Kamal dan Sofea Azahar dalam satu kenyataan bersama hari ini.Sebelum ini bekas perdana menteri, Najib Razak dan Ketua Pemuda Umno Asyraf Wajdi Dusuki menggesa kerajaan mempertimbangkan cadangan pengeluaran RM10,000 secara one off daripada akaun 1 caruman KWSP dalam usaha meringankan beban rakyat yang terkesan akibat penularan pandemik Covid-19.Menurut kenyataan itu lagi, sekiranya pengeluaran wang tersebut dibenarkan, kerajaan mungkin tidak dapat mengekalkan baki tunai untuk terus menjana pendapatan kepada negara, membiayai perbelanjaan rakyat mengembangkan simpanan persaraan rakyat.“Cadangan ini terdengar sungguh menggoda dan senang kepada pencarum merana mereka dapat wang tunai dengan cepat.“Bagaimanapun pengeluaran itu akan mempengaruhi aliran tunai dari pengurusan dana institusi yang boleh dikekalkan untuk rakyat melalui aktiviti pelaburan.”Tambah kenyataan itu lagi, meskipun jumlah kutipan yang tepat dari caruman bulanan KWSP belum ada untuk tahun ini, akses ke Akaun 2 KWSP melalui i-Lestari sudah merekodkan pengeluaran lebih dari RM11 bilion daripada lebih 4.7 juta ahli sejak April tahun ini.Menurut kenyataan itu, simpanan KWSP dicipta untuk masa depan, pengeluaran jumlah besar semata-mata untuk penyelesaian jangka pendek akan merosakkan masa depan pencarum terutama sekali mereka yang mula berumur memandangkan Malaysia memiliki rakyat yang tua.Bagaimanapun, kata kenyataan itu, bagi mereka yang kehilangan pekerjaan dan sumber pendapatan sudah pasti tidak mempunyai pilihan lain.“Cadangan ini terdengar sungguh menggoda dan senang kepada pencarum merana mereka dapat wang tunai dengan cepat.Atas sebab itu, persetujuan tidak boleh dibuat secara menyeluruh untuk semua pencarum, tetapi hanya terhad kepada individu yang dapat membuktikan kehilangan pekerjaan atau pengurangan pendapatan yang serius.Malah, ia juga perlu disusuli dengan langkah kawalan seperti pengagihan secara berperingkat selama enam bulan dibenarkan untuk ahli berusia 40 tahun ke atas dengan jumlah pengeluaran tidak melebihi 20% seorang daripada jumlah simpanan.Bagi mereka yang berumur di bawah 40 tahun, peratusan yang lebih tinggi boleh dipertimbangkan, 30% daripada jumlah simpanan.“Langkah-langkah kawalan ini penting kerana sebilangan orang mungkin tidak mempunyai perancangan kewangan yang baik untuk merancang kewangan masing-masing. Ia mampu membahayakan masa depan mereka sendiri.”


Mangsa banjir di 3 negeri semakin berkurangan

Jumlah mangsa banjir di Pahang, Kelantan dan Selangor terus mencatatkan pengurangan malam tadi.Di Pahang, aplikasi Info Bencana Jabatan Kebajikan Masyarakat (JKM) melaporkan seramai 5,987 mangsa masih berada di 44 pusat pemindahan sementara (PPS) di lima daerah iaitu Bentong, Temerloh, Maran, Kuantan dan Pekan, berbanding 6,351 di 48 PPS petang semalam.Sekretariat Jawatankuasa Pengurusan Bencana Pahang pula melaporkan hanya enam lokasi jalan masih ditutup iaitu Jalan Kuala Lumpur-Kuantan di Maran, Jalan Kuala Lipis-Jerantut (Jerantut), Jalan Ulu Dong (Raub) dan Jalan Southern Loop (Bentong).Di Selangor, aplikasi Info Bencana JKM juga melaporkan sedikit pengurangan jumlah mangsa kepada 2,281 individu malam tadi berbanding 2,285 di 13 PPS di sebelah petang.Di Kelantan, jumlah mangsa banjir turut mencatatkan penurunan setakat 9 malam ini, dengan 31 orang daripada lima keluarga berbanding 42 orang dari lapan keluarga petang tadi yang ditempatkan di PPS Sekolah Kebangsaan (SK) Tok Deh di Pasir Mas.Di Negeri Sembilan, data terkini aplikasi Info Bencana JKM menunjukkan jumlah mangsa di sebuah PPS di Jelebu kekal 29 orang dari sembilan keluarga.Melaka turut menunjukkan trend serupa dengan masih kekal dengan 26 mangsa daripada lapan keluarga setakat 8 malam ini yang masih ditempatkan di PPS SK Penghulu Benteng, Jasin.


Sorry.


’Sindir badan’ lebih dahsyat dengan media sosial

Sindir badan atau “body shaming” yang sebelum ini dilakukan secara berdepan kini berpindah ke media sosial dan melibatkan lebih ramai orang sehingga memberikan kesan yang besar secara psikologi kepada mangsa.Pakar psikologi, Meriam Omar Din berkata, media sosial kini menjadi medium paling mudah untuk seseorang meluahkan perasaan sehingga mengenepikan nilai kemanusiaan, kesopanan dan kesusilaan.“Penggunaan sosial media ialah saluran paling mudah mendapat perhatian ramai dan mendapatkan tindak balas segera sekurang-kurangnya tanda suka dan komen,” kata Meriam kepada MalaysiaNow.Baru-baru ini gambar Menteri Pembangunan Wanita, Keluarga dan Masyarakat Rina Harun yang turun berat badannya sehingga menjadi ramping menjadi tular dan mengundang pelbagai reaksi daripada pengguna media sosial yang rata-ratanya lebih bercakap tentang tubuh badannya berbanding tugasnya sebagai seorang menteri.Meriam berkata, salah satu cara sesetengah orang untuk “menang” dalam sesuatu perkara ialah dengan melakukan sindir badan iaitu mengeji imej seseorang.“Menghormati orang lain itu menjadi perkara tidak penting, memaki hamun, mengecam dan mengutuk orang tanpa segan silu,” katanya.Meriam bagaimanapun berkata, individu yang gemar melakukan sindir badan ini sebenarnya kurang keupayaan berhujah dengan fakta atau kepintaran dan mahu menarik perhatian ramai dengan cara mengaibkan orang lain di media sosial.“Mengaibkan orang lain juga mungkin satu tindak balas kerana tekanan perasaan diri sendiri kerana rasa dirinya juga tidak dihormati.“Kita seharusnya berbalik kepada adat dan budaya yang jangan menghina orang apatah lagi mengecam mereka menggunakan perkataan kurang sopan atau tidak perlu mengikuti dan berkawan dengan golongan seperti ini di media sosial,” katanya.Meriam bagaimanapun berkata, individu yang gemar melakukan sindir badan ini sebenarnya kurang keupayaan berhujah dengan fakta atau kepintaran dan mahu menarik perhatian ramai dengan cara mengaibkan orang lain di media sosial.Mangsa sindir badanSeorang wanita yang kulitnya yang agak gelap pernah menjadi mangsa semasa zaman sekolah apabila dipanggil gelaran “dayang senandung” oleh rakan-rakan dan sebahagian daripada guru-gurunya.Katanya, ini menyebabkan dirinya merasa tertekan setiap hari sebelum ke sekolah kerana perlu berdepan dengan rakan-rakan dan guru yang suka mengejeknya.“Perbuatan mereka itu membuatkan saya berasa rendah diri dan kurang berkeyakinan sewaktu berada di khalayak ramai,” katanya kepada MalaysiaNow tanpa mahu dinamakan.Peguam Edward Paul dari Chin Jingulam & Associates yang berpusat di Kota Kinabalu, Sabah berkata, tindakan sindir badan boleh dikenakan tindakan mengikut Seksyen 509, Kanun Keseksaan kerana ia merupakan satu jenayah.Paul berkata, tindakan itu merupakan satu bentuk serangan dengan tujuan memalukan dan menjatuhkan air muka mangsa.“Terdapat dua situasi kejadian ini dapat berlaku iaitu secara terang-terangan di depan khalayak seperti di pejabat membolehkan mangsa untuk membuat laporan polis seterusnya mengambil tindakan undang,” katanya kepada MalaysiaNow.“Situasi kedua pula berlaku di sosial media yang membolehkan mangsa untuk membuat laporan kepada Suruhanjaya Komunikasi dan Multimedia Malaysia (SKMM).”Paul berkata, tindakan undang-undang tidak dapat diambil sekiranya mangsa berdiam diri dan situasi ini akan menyebabkan pelaku semakin menjadi-jadi kerana tidak dikenakan sebarang tindakan.“Tidak mengira sama ada dalam bentuk sindir badan atau sesuatu yang boleh memalukan mangsa,” katanyanya.Katanya, pelaku jenayah ini boleh berdepan dengan tindakan undang-undang di bawah Seksyen 233(1)(a)(b) Akta Komunikasi dan Multimedia 1996, Seksyen 509 Kanun Keseksaan (KK) dan Seksyen 14 Akta Kesalahan Kecil 1955.Sementara bagi pelaku di media sosial boleh dikenakan tindakan mengikut Seksyen 233 Akta Komunikasi dan Multimedia 1998, membawa kepada denda tidak lebih RM50,000 dan penjara tidak lebih setahun atau kedua-duanya sekali.Katanya, bagi kesalahan di bawah Seksyen 509 Kanun Keseksaan boleh dikenakan penjara sehingga lima tahun manakala hukuman Seksyen 14 Akta Kesalahan Kecil denda tidak melebihi RM100.


Kes penipuan meningkat kerana pengguna beralih ke dalam talian akibat Covid-19

Seorang wanita bernama Amalina terkejut apabila menerima panggilan telefon daripada pihak bank kerana mereka tidak pernah menghubunginya sebelum ini.“Pihak bank memberitahu akaun saya dibekukan kerana disyaki terlibat dalam aktiviti haram,” katanya.Dia yang pada mulanya terkejut terus bertukar menjadi takut dan panik selepas diberitahu mungkin akan ditangkap dan didakwa terlibat dalam pengubahan wang haram.Hati kecilnya berbisik, dia ingin bekerjasama dengan pihak bank kerana mereka ingin membantu dirinya keluar daripada masalah itu.Tanpa ragu-ragu dia bertindak memberikan segala maklumat termasuk butiran peribadi yang diminta mereka.Namun, kemudian panggilan itu tiba-tiba bertukar menjadi kasar.“Wanita itu di awal perbualan bercakap dalam nada biasa, tetapi kemudian dia menyerahkan telefon kepada seorang pegawai polis yang kemudian mula mengugut untuk sumbat saya ke dalam penjara.”Amalina terus panik kerana dia sedang terjebak ditipu sindiket penipuan.“Dia amat menakutkan, dan fikiran saya terus jadi tak menentu. Saya sekadar mampu melakukan sahaja apa yang mereka suruh,” katanya.Tidak lama selepas itu, dia menerima tiga khidmat pesanan ringkas daripada pihak bank memberitahunya mengenai tiga pemindahan wang yang dilakukan daripada akaunnya pada hari tersebut, dan kemudian barulah dia menyedari sudah ditipu, tetapi semuanya sudah terlambat.“Kebanyakan sindiket penipuan mengambil kesempatan daripada perasaan panik, percaya, simpati, bangga diri atau tamak seseorang dan disebabkan itu sesiapa sahaja daripada mana-mana kumpulan umur, status dan latar belakang boleh menjadi mangsa kepada modus operandi mereka,” kata Pengarah Eksekutif Persatuan Bank-Bank Dalam Malaysia (ABM) Kalpana Sambasivamurthy, yang terdiri daripada 26 buah bank komersial di dalam negara ini.Sindiket penipuan atau scammer tidak mempunyai sebarang sasaran khas. Mereka akan mencuba nasib dengan sesiapa sahaja yang dianggap mudah terpedaya dengan taktik mereka,” katanya kepada MalaysiaNow.“Sindiket ini menyasarkan sesiapa sahaja daripada semua latar belakang, peringkat umur dan pendapatan.”Sindiket penipuan kebiasaan akan menggunakan panggilan telefon, e-mel atau mesej, dan sering berubah mengikut peredaran masa,” kata Kalpana.“Disebabkan itu penipuan menggunakan media sosial seperti Facebook dan aplikasi WhatsApp semakin menjadi-jadi.”Penjenayah turut bijak dalam mengeksploitasi keadaan semasa dan rasa bimbang masyarakat, dan kerana itu tempoh pandemik ini memberikan mereka banyak peluang untuk menipu orang ramai untuk menyerahkan duit mereka.“Terdapat banyak kes penipuan berkaitan bantuan kewangan dan pinjaman yang diberikan kepada mereka yang terjejas akibat pandemik Covid-19,” kata Kalpana.“Sindiket ini menyasarkan sesiapa sahaja daripada semua latar belakang, peringkat umur dan pendapatan.”“Dan disebabkan kebanyakan orang membeli-belah semuanya daripada makanan hingga ke perabot secara dalam talian dan disimpan di rumah, keadaan itu memberi peluang besar kepada sindiket penipuan kreatif ini.”Menurut satu kajian baru-baru ini yang diterbitkan oleh Telenor Group, Malaysia merupakan negara Asia paling terdedah kepada sindiket penipuan, dengan 46% responden mengatakan mereka pernah sekurang-kurang sekali menjadi mangsa.Di sebalik angka itu, Kalpana mengatakan ada kaedah yang boleh digunakan rakyat negara ini untuk melindungi diri mereka.Pertama, katanya berwaspada dengan penipuan institusi kewangan yang paling biasa digunakan iaitu melibatkan e-kewangan, pinjaman tidak wujud dan e-dagang.Semuanya akan memerlukan mangsa menyerahkan butiran akaun bank mereka.“Pihak bank tidak sesekali akan meminta butiran peribadi anda seperti nombor pin atau nama dan kata laluan pengguna sistem perbankan dalam talian anda,” kata Kalpana.“Dan mereka tidak akan menggunakan pihak ketiga atau ejen untuk menguruskan pinjaman atau apa-apa urusan kewangan lain.”Pengguna internet sendiri kadang-kadang turut bersalah kerana menekan pautan tanpa berfikir, dan ia mungkin menyebabkan berlakukannya satu kesilapan paling mahal yang perlu dibayar.“Jika anda menerima e-mel yang mendakwa daripada pihak bank dan meminta anda mengemas kini maklumat log masuk dalam talian yang menyuruh menekan pautan disediakan, jangan sesekali klik sekiranya ia mengatakan akan membawa ke laman sesawang bank anda.”Dalam situasi ini, Kalpana dan pakar keselamatan memberikan nasihat yang sama: Sentiasa akses laman sesawang bank anda dengan menaip alamat secara terus di ruang pelayar internet anda atau menggunakan aplikasi mudah alih dalam telefon pintar anda.“Dengan Covid-19 memaksa orang ramai melakukan banyak urusan secara dalam talian, kita perlu lebih berhati-hati,” kata Kalpana.Akhirnya, Amalina, bukan nama sebenar kehilangan RM45,000 kepada sindiket penipuan.Apa yang diperlukan hanya satu panggilan telefon, tetapi ia mungkin juga boleh berlaku melalui mesej WhatsApp atau hantaran Facebook yang menyebabkan dia panik sehingga menyerahkan wang simpanannya.ABM menasihati orang ramai yang mempunyai sebarang kemusykilan atau pertanyaan atau komunikasi untuk menghubungi ABMConnect di talian 1300-88-9980 atau Bank Negara Malaysia BNMTELELINK di talian 1300-88-5465 untuk mendapatkan bantuan lanjut.


Jangan mudah termakan umpan iklan makanan kesihatan

Ahli farmasi menasihatkan pengguna supaya berhati-hati dengan taktik pengiklanan dan testimoni palsu berkaitan makanan tambahan selepas mendapati pengambilannya meningkat dalam kalangan warga Malaysia.Seorang ahli farmasi kanan dari Sungai Buloh, Munaver Ahmad Nazir Ahmad berkata iklan promosi dan diskaun adalah faktor utama pengguna membeli makanan tambahan.“Ini semua menggunakan pemasaran hingga menyebabkan pengguna beli,” kata Munaver.Beliau berkata demikian selepas meniliti tinjauan dilaksanakan firma Jepun, Rakuten Insight yang mendapati mereka yang berumur 16 hingga 44 tahun meningkatkan pengambilan makanan tambahan pada Julai tahun lalu ketika negara berdepan Covid-19.Peluang untuk mengekalkan kesihatan dan meningkatkan imuniti bagi melindungi diri daripada virus sudah cukup menggoda ramai orang mengeluarkan duit lebih-lebih lagi iklan promosi dan diskaun pula menunjukkan harga yang murah.Namun, Munaver berkata beberapa perkara perlu dipertimbangkan bakal pembeli sebelum mereka menghabiskan duit mereka.Untuk permulaan, katanya, para pengguna perlu memeriksa nombor pendaftaran dan ketulenan sesebuah produk.Pendaftaran sebarang makanan tambahan di Malaysia berada di bawah seliaan Bahagian Regulatori Farmasi Negara (NPRA).Produk-produk yang diluluskan NPRA akan mendapat kod pendaftaran yang bermula dengan “MAL” dan diikuti 8 digit nombor sebelum diakhiri dengan huruf “N”.“Banyak produk-produk yang hanya didaftarkan sebagai makanan tambahan namun tidak memiliki nombor kod pendaftaran produk,” kata Munaver kepada MalaysiaNow.Beliau menambah para pengguna juga perlu memeriksa ketulenan sesuatu produk dengan memasukkan butiran produk itu didalam aplikasi Quest3+ di laman sesawang NPRA.Selain itu, cara lain untuk mengetahui sama ada produk tersebut diluluskan atau tidak ialah dengan melihat pelekat hologram yang diberikan oleh kementeri kesihatan (KKM).Malangnya, Munaver berkata wujud segelintir peruncit yang menipu dengan menggunakan logo-logo kementerian, halal, dan logo MeSTI tanpa kebenaran agensi-agensi tersebut.Selain itu, Munaver berkata pengguna boleh memeriksa sama ada sesuatu produk itu mematuhi syarat-syarat yang ditetapkan Lembaga Iklan Ubat (MAB) di bawah peruntukan Akta Ubat (Iklan dan Penjualan) 1956 yang melarang pengiklanan ubat bagi 20 jenis penyakit.Bagaimanapun, katanya, paling bagus adalah pengguna merujuk atau mendapatkan nasihat doktor bagi mengelakkan pembelian hasil termakan pujukan iklan atau kerana meragui kesihatan mereka disebabkan kempen pemasaran.Beliau berkata ahli farmasi dilatih untuk mengenal pasti tanda dan gejala-gejala kekurangan zat dan turut bersedia memberikan nasihat bagi menyelesaikan masalah kesihatan.“Ahli farmasi komuniti boleh menggunakan penilaian teknikal dan kepakaran mereka agar keputusan membeli pengguna berpandukan maklumat tepat berkenaan makanan tambahan diperlukan mereka mengikut keadaan kesihatan pengguna sendiri.Bahkan katanya, kebanyakan orang sebetulnya tidak memerlukan makanan tambahan harian seperti vitamin atau zat mineral kerana semua itu boleh diserap daripada diet pemakanan yang sihat.“Kekurangan nutrisi hanya boleh dibetulkan dengan makanan tambahan, namun standard paling bagus adalah dengan diet yang seimbang,” katanya.Munaver turut mengingatkan kesan sampingan akibat daripada makanan tambahan, kerana menurutnya, pengambilan dos berlebihan juga boleh menyebabkan keracunan.Malah, katanya, makanan tambahan juga boleh menyebabkan beberapa tindak balas tubuh mengikut diet dan penyakit pengguna.


Menteri telah buat keputusan rayuan Muda daftar parti, kata peguam persekutuan

Menteri Dalam Negeri Hamzah Zainudin telah membuat keputusan berhubung rayuan untuk mendaftarkan Ikatan Demokratik Malaysia (Muda) sebagai sebuah parti politik.Perkara itu dimaklumkan oleh peguam persekutuan M Kogilambigai yang mewakili menteri dalam negeri dan Jabatan Pendaftaran Pertubuhan Malaysia (RoS) ketika dihubungi pemberita menerusi aplikasi WhatsApp hari ini.Kogilambigai berkata beliau telah memaklumkan kepada mahkamah bahawa satu keputusan telah dibuat oleh menteri (Hamzah) berhubung rayuan Muda dan perkara itu telah dimaklumkan kepada Jabatan Peguam Negara, namun butiran keputusan masih belum diterima.“Kementerian dalam negeri akan memaklumkan keputusan itu secara rasmi kepada pihak Muda,” katanya selepas prosiding secara dalam talian di hadapan hakim Mahkamah Tinggi Noorin Badaruddin, hari ini.Hari ini sepatutnya ditetapkan untuk pendengaran permohonan semakan kehakiman pengasas parti itu, Syed Saddiq Syed Abdul Rahman dan 12 individu lain selaku pemohon bagi mencabar tindakan menteri dalam negeri dan RoS yang belum membuat keputusan terhadap rayuan Muda untuk mendaftarkan parti berkenaan.Sementara itu, peguam Lim Wei Jiet yang mewakili kesemua pemohon ketika dihubungi pemberita mengesahkan mengenai perkara yang dimaklumkan itu, namun memberitahu bahawa setakat ini pihaknya masih belum menerima keputusan sama ada rayuan itu diterima atau ditolak.“Berdasarkan kepada perkembangan kes ini, pendengaran semakan kehakiman ditangguhkan ke 18 Ogos ini. Kami berharap pihak menteri dalam negeri dapat memaklumkan kepada parti Muda berkenaan keputusan rayuan secepat mungkin, memandangkan isu ini telah berpanjangan sekian lama,” katanya.Syed Saddiq, pengasas parti itu serta 12 individu, memfailkan permohonan kebenaran bagi semakan kehakiman pada 26 April lepas untuk mencabar tindakan menteri dalam negeri dan RoS yang masing-masing dinamakan sebagai responden pertama dan kedua.Pada 25 Mei lalu, Muda memperoleh kebenaran Mahkamah Tinggi bagi memulakan semakan kehakiman itu.Dalam permohonan itu, mereka memohon suatu perintah mandamus untuk responden pertama (menteri dalam negeri) mencapai suatu keputusan di bawah Seksyen 18 Akta Pertubuhan 1966 berhubung rayuan pemohon terhadap keputusan RoS pada 6 Jan lepas yang menolak pendaftaran MUDA sebagai pertubuhan di bawah kategori parti politik dalam tempoh tujuh hari dari tarikh perintah berkenaan.Mereka juga memohon suatu perintah ganti rugi termasuk ganti rugi teruk dan teladan yang akan dinilai selain kebebasan untuk memohon serta segala relif, arahan dan perintah yang diperlukan sebagaimana difikirkan adil oleh mahkamah.Pada 4 Februari, Muda menghantar surat rayuan berhubung pendaftarannya sebagai sebuah parti politik kepada RoS dan Hamzah.Permohonan pendaftaran parti itu dihantar pada September tahun lepas namun ditolak RoS pada Januari.


Cadangan Mageran tidak relevan, cubaan Dr Mahathir kembali berkuasa

Secara tiba-tiba dunia politik negara yang agak sunyi sejak beberapa bulan kebelakangan ini kembali mendapat perhatian bila Yang di-Pertuan Agong Sultan Abdullah Sultan Ahmad Shah, mengambil inisiatif untuk memanggil menghadap ketua-ketua parti-parti politik utama negara secara bergilir-gilir mulai pagi Rabu lalu.Pelbagai spekulasi mula bertiup kencang ekoran peristiwa ini, paling menarik adalah kenyataan Pengarah Komunikasi Amanah Khalid Samad, yang dilapor mengandaikan kemungkinan akan berlaku satu pembentukan kerajaan baru selepas majlis menghadap ketua-ketua parti-parti politik utama negara dengan Yang di-Pertuan Agong ini.Begitupun, spekulasi ini nampak tersasar bila ketua-ketua parti-parti politik utama negara yang selesai menghadap Yang di-Pertuan Agong, khususnya Presiden PKR Anwar Ibrahim, menyatakan isu pembentukan kerajaan baru tidak menjadi bahan perbincangan antara mereka dengan Yang di-Pertuan Agong.Walaupun tiada pengumuman rasmi mengenai tujuan sebenar majlis menghadap tersebut dibuat, petunjuk mengenainya terdapat di dalam kenyataan Datuk Pengelola Bijaya Diraja Istana Negara Ahmad Fadil Shamsuddin, mengenai penganjuran Perbincangan Khas Raja-Raja Melayu di Istana Negara pada 16 Jun ini.Perbincangan Khas Raja-Raja Melayu yang dibuat atas inisiatif Yang di-Pertuan Agong adalah berkaitan dengan usaha-usaha memerangi penularan wabak Covid-19 dan pelaksanaannya semasa tempoh darurat maka ia menunjukkan bahawa majlis menghadap ketua-ketua parti-parti politik utama negara juga mempunyai tujuan yang sama.Semua ini menjadi petunjuk nyata Yang di-Pertuan Agong, tidak seperti sangkaan sesetengah pihak, sangat prihatin dengan penularan wabak Covid-19 dan bukan setakat menzahirkannya di dalam kenyataan malah menterjemahkannya di dalam tindakan Baginda juga sehingga ke tahap membincangkannya dengan Raja-Raja Melayu.Kesediaan Yang di-Pertuan Agong menerima menghadap ketua-ketua parti-parti politik utama negara, khususnya dalam kalangan parti-parti politik pembangkang, juga adalah indikasi jelas bahawa Istana Negara kekal relevan sebagai payung rakyat yang berada di atas politik dan yang sentiasa bersedia mendengar segala keluhan rakyat jelata.Sesungguhnya inisiatif Yang di-Pertuan Agong ini adalah satu tindakan terpuji yang membuktikan bahawa Baginda bukanlah Raja kepada kaum, penganut agama atau golongan tertentu sahaja tetapi Baginda adalah Raja kepada semua golongan rakyat, dengan peranan semak imbang penting kepada badan eksekutif yang dijalankan.Tidak hairanlah maka setelah selesai menghadap Baginda ketua-ketua parti-parti politik utama negara menyatakan penghormatan dan kekaguman mereka ke atas kesediaan Yang di-Pertuan Agong berlapang dada mendengar dan mencatatkan semua pandangan yang mereka kemukakan sebagai mewakili pendirian parti-parti mereka.Masa sama, adalah kurang manis dan berada di luar daripada tata susila yang lazim untuk mana-mana individu yang menghadap Yang di-Pertuan Agong mendedahkan dengan terperinci segala butiran percakapan dan titah yang dikeluarkan di dalam majlis tersebut ke khalayak umum kerana kesemua ini sepatutnya menjadi satu rahsia.Begitupun, inilah yang dilakukan oleh Pengerusi Pejuang Dr Mahathir Mohamad, yang mendedahkan butiran cadangan beliau dan titah Yang di-Pertuan Agong kepada beliau, khususnya yang menyentuh cadangan beliau supaya diwujudkan Majlis Gerakan Negara (Mageran) yang mempunyai kuasa penuh untuk mentadbir negara.Mengikut cadangan Mahathir, Mageran perlu ditubuhkan bagi membolehkan masalah-masalah yang dihadapi oleh negara sekarang seperti masalah wabak Covid-19, masalah ekonomi dan masalah politik diselesaikan seperti mana masalah-masalah yang dihadapi oleh negara selepas Peristiwa 13 Mei 1969 diselesaikan olehnya.Lebih jauh lagi, Mahathir juga mencadangkan diri beliau untuk mengetuai Mageran ini di atas asas bahawa para pemimpin dalam parti beliau, Pejuang membincangkan dengan mendalam masalah-masalah ini serta mereka dikatakan tahu cara-cara untuk menyelesaikannya tetapi sukar melaksanakannya kerana tidak ada kuasa.Menariknya, apabila ditanya oleh wartawan apa reaksi Yang di-Pertuan Agong ke atas cadangan beliau supaya ditubuhkan Mageran ini Mahathir menjawab bahawa Baginda tidak menyatakan “tidak” kepadanya tetapi bahawa sebarang cadangan mengenainya mestilah datang daripada kerajaan yang sedang memerintah sekarang.Titah Yang di-Pertuan Agong ini, jika benar, membuktikan kebijaksanaan Baginda selaku seorang Raja Berperlembagaan sekali gus menafikan pandangan pihak-pihak tertentu yang berkepentingan seperti Mohamed Haniff Khatri Abdulla dan Zulqarnain Lukman bahawa Mageran boleh ditubuhkan walaupun tanpa cadangan daripada kerajaan.Masa sama, cadangan Mahathir ini membuktikan betapa kenyataan Ketua Setiausaha Sulit Perdana Menteri, Marzuki Mohamad, sehari sebelumnya mengenai usaha pihak tertentu supaya ditubuhkan Mageran ini dan mengenai betapa ia tidak perlu adalah sesuatu yang wajar dan bertepatan dengan, malah sebenarnya mendahului, masa.Seperti yang dijelaskan oleh Marzuki, usaha menubuhkan Mageran ini adalah satu langkah ke belakang yang akan merencatkan perancangan kerajaan untuk memulihkan negara daripada krisis yang sedang kita hadapi pada masa ini, termasuk melalui beberapa mekanisme khusus yang sedia ada untuk menangani wabak Covid-19.Selain perbezaan ketara suasana sekarang dengan suasana selepas Peristiwa 13 Mei 1969, perlu diingati bahawa, walaupun berada di bawah Mageran pada waktu itu, Seksyen 2(2) Ordinan No 2 (Kuasa-Kuasa Perlu) Darurat, 1969 tetap memperuntukkan bahawa pengarah Mageran hendaklah bertindak dengan mengikut nasihat perdana menteri.Oleh itu, penubuhan Mageran sekarang sememangnya tidak perlu kerana, selain sudah mempunyai beberapa mekanisme khusus, dengan kuasa masih di tangan perdana menteri, ia hanya akan mengendalakan perancangan kerana jika ia wujud pastilah banyak masa akan terbuang sedangkan yang diperlukan sekarang adalah kecepatan dalam bertindak.Lebih penting lagi, cadangan penubuhan Mageran ini sebenarnya membuktikan dua perkara besar dalam dunia politik negara sahaja, iaitu betapa parti-parti pembangkang sebenarnya amat bercelaru sekali dan betapa Mahathir adalah seorang pemimpin yang, seperti yang pernah dihuraikan oleh Khoo Boo Teik, dipenuhi dengan paradoks.Ini kerana cadangan penubuhan Mageran ini ditentang oleh beberapa pemimpin pembangkang, yang didahului oleh Presiden Amanah Mohamad Sabu, diikuti penonjolan mengenai kontradiksi Mahathir yang pada satu masa mahu darurat ditamatkan tetapi pada masa lain mahu pula Mageran, yang bererti penerusan darurat, ditubuhkan.Inisiatif Yang di-Pertuan Agong adalah terbaik, dan selaku seorang negarawan Mahathir sepatutnya menggunakan ruang menghadap Baginda bukan untuk cuba mendapatkan kembali kuasa kepada diri beliau tetapi beliau sepatutnya menggunakannya untuk berkongsi dengan Baginda cara-cara untuk menyelesaikan masalah-masalah yang beliau ada.Pada akhirnya, tradisi merujuk kepada rakyat, sama ada melalui ahli-ahli Parlimen atau melalui ketua-ketua parti-parti politik utama negara, serta tradisi melaksanakan musyawarah dengan Raja-Raja Melayu yang ditunjukkan oleh Yang di-Pertuan Agong tidak syak lagi akan menjadikan institusi ini kekal disanjungi dan dijadikan pengharapan oleh rakyat.* Kamarul Zaman Yusoff adalah timbalan presiden Pertubuhan Intelektual Negara (Pintar) dan setiausaha Pertubuhan Cendekiawan Negara (Cendekiawan)* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Timbalan presiden Amanah dilantik ketua PH Johor

Timbalan Presiden Amanah Salahuddin Ayub dilantik sebagai pengerusi Pakatan Harapan (PH) Johor yang baharu.
Ahli Parlimen Pulai itu, yang juga ahli Dewan Undangan Negeri (Adun) Simpang Jeram, akan dibantu oleh tiga timbalan pengerusi iaitu Pengerusi Amanah negeri Aminolhuda Hassan, Pengerusi DAP Johor Liew Chin Tong dan Ahli Parlimen Ledang Syed Ibrahim Syed Noh.
Jawatan Setiausaha pula dipegang Faizul Salleh (Amanah) manakala Bendahari oleh S Gopalakrishnan (PKR) dan ketua Ppnerangan disandang oleh Sheikh Umar Bagharib Ali (DAP).
"Pakatan Harapan Johor mengadakan mesyuarat baru-baru ini bagi memperkemas struktur kepimpinan PH negeri khususnya selepas PKR menyempurnakan kongres tahunan pemilihan parti.
"Hasil keputusan mesyuarat, PH Johor memutuskan ahli Parlimen Pulai merangkap Adun Simpang Jeram Salahuddin Ayub sebagai pengerusi PH Johor, " menurut kenyataan bersama PH Johor.
PH Johor turut menyatakan kesiapsiagaan jentera parti untuk berdepan segala kemungkinan berkaitan Pilihan Raya Umum Ke-15 yang boleh diadakan pada bila-bila masa.